text:
Daspò di une tratative lungje e ingredeade, ai 2 di Fevrâr, i rapresentants politics unioniscj e republicans a àn cjatât un acuardi sul trasferiment des competencis su la justizie e su la polizie locâl dal guvier di Londre a chel de Irlande dal Nord. Chest passaç di competencis al jere previodût ancjemò dai acuardis di Sant Andree dal 2006, ma nol jere stât inmò metût in vore par vie dai pidiments jevâts dai partîts unioniscj. Par evitâ che la cuestion e fasès colâ il guvier nordirlandês e e puartàs a elezions anticipadis, a Béal Feirste / Belfast a jerin rivâts ancje il prin ministri britanic Gordon Brown e chel irlandês Brian Cowen. Se l'acuardi al sarà confermât de Assemblee de Irlande dal Nord, che e je clamade a votâlu ai 9 di Març, il passaç di podês al varès di jessi metût in at dentri dai 12 di Avrîl. Par garantî il plui pussibil la imparzialitât inte gjestion de justizie si varà di cjatâ fûr un ministri de justizie e un comandant de polizie che a gjoldin dal consens dai rapresentants de comunitât unioniste e di chê nazionaliste – republicane. Cun di plui, il ministri de justizie al varà une autonomie gruesse intes sôs decisions e intai rapuarts cul rest dal esecutîf nordirlandês: dut chest par garantî la plui largje indipendence e imparzialitât dal sisteme judiziari. Par dongje, si à decidût une revision dal mecanisim par decidi su lis paradis dal Ordin di Orange che, intai agns stâts, a son stadis dispès la cause di episodis di violence cuintri de comunitât nazionaliste. L'intindiment al reste chel di cjatâ une mediazion tra i dirits dai residents e chei di cui che al cjape part aes paradis, se dal câs ancje cul jutori di esperts esternis. I detais in proposit a varessin di rivâ tal zîr di trê setemanis. L'acuardi al previôt ancje che si metin sù dai grups di vore par miorâ e sveltî lis ativitâts di guvier, par cjatâ fûr dai acuardis sui ponts di contrast tra i rapresentants des dôs comunitâts, e par meti in vore chei aspiets dai acuardis di Sant Andree che a restin ancjemò su la cjarte. Tra chescj, il Sinn Féin al sburte par che si rivi cence altris ritarts a di une leç par difindi e par promovi la lenghe irlandese.
Font: BBC, 05/02/10


c: text/html

text:
Il Comun di Verzegnis e la Societât Filologjiche Furlane a presentin il
Concors internazionâl di Poesie
"Premi Gjso Fior"
7me edizion
Il concors, a teme libar, al è par autôrs che a scrivin par furlan e al cjape dentri une sezion di pueste pai fruts des scuelis primariis furlanis
Par presentâ lis voris, di mandâ al Comun di Verzegnis, al è timp fin ai 31 di Març dal 2008
Viôt il regolament intîr sul nestri sît internet www.filologicafriulana.it
PS. O vevi zà anunciât chest concors in dicembar ma al é juste par dî ch'al scomence a essi tart so no lis mandais pe fin dal mês. Le Filologjiche invesit di scuelis primariis furlanis a veve mitût
dal Friûl Vignêsie Julie ch'o cjati ridicul sia pe lungjece che pal mût di crodi ch'al é obligatori di dî cussí invesit di dî Friûl tout court o miôr ancjemó Furlanie che par un concors di poesie al é ancje plui poetic. Come se chest concors al fos pai triestins o i venezians. So vin di disi monadis par sei politicamenti corets, tant al vâl ch'ol in disi une ancje jó ch'o no ai nissun politic da rispietâ, ch'o sêpi:-)

robotstxt: allowed

filter: keep


text:
James Cook
James Cook (Marton, Ingletiere, 27 di Otubar dal 1728 - Kealakekua Bay, Hawaii, 14 di Fevrâr dal 1779) al fo un esploradôr e cartograf inglês. Intai siei trê viaçs tal Pacific al à esplorât lis principâls isulis di cheste regjon, disegnant mapis des cuestis.
Tabele dai contignûts
Prins agns[cambie | modifiche il codiç]
Il pari al jere scozês, ma si jere stabilît a Marton, dongje Middlesbrough; la famee a jere pôc siore, e James al va a scuele fin a dodis agns. Dopo al oten un lavôr come aprendist intune imprese di navigazion te citât portuâl di Whitby, contee dal North Yorkshire. Lì al jentre in contat cul mâr e cun lis nâfs, che a saran la grant passion de sô vite. La so abilitât navigant tal dûr Mâr dal Nord lu fasin notâ, e a 27 agns, tal 1755, i ufrissin il comant di une nâf. Ma il zovin Cook al decît invezit di jentrâ come volontari te Marine Reâl, za che la Grande Bretagne si stave prontant pe Vuere dai siet agns e a jerin pussibilitâts di fâ cariere. Al ven mandât inte Americhe dal Nord, e culì al impare la art de cartografie, disegnant tra il 1763 e il 1767 la mape des cuestis de penisule di Tieregnove. Chest al atire la atenzion de Royal Society e de Marine, e la cariere di Cook a scomence ben prest a cjapâ une biele strade.
Prin viaç (1668-1671)[cambie | modifiche il codiç]
Intal 1666, la Royal Society lu cjol par un viaç tal Ocean Pacific, cul fin di osservâ e documentâ il passaç di Venere parsore dal disc dal Soreli; al sarà il prin dai siei trê grancj di esplorazion.
Intal 1668, al comande la nâf Endeavour, e al traspuarte une clape di astronoms e il botanic Joseph Banks te isule di Tahiti par cjalâ il passaç di Venere. Di lì al continue fin ae Gnove Zelande, dulà che al disegne une mape cussì precise de cueste che e sarà doprade par cuasi un secul; al circumnavighe ancje dute la Gnove Zelande, confermant cussì che la ipotesi che in chê volte cualchidun al sostignive, ven a stâi che il paîs al faseve part di une struture continentâl plui grande. Al travierse ancje il stret tra lis dôs isulis maiôrs, stret che vuê al puarte il non di Cook. Po al passe ae cueste orientâl de Australie, che al cartografe e batie come Gnûf Gales dal Sud, oltri a tirâ su la bandiere britaniche su chest teritori.
Prime di tornâ, al navighe ancje tra lis isulis di Java e Sumatra, dimostrant che a jerin separadis. Un fat impuartant al è che nissun om dal ecuipaç di Cook al murì di scorbut, graziis ae atenzion dal cjapitani ae igjene e ae alimentazion, par cui ancje i agrums a jerin includûts tes provistis. Il fat che i agrums a evitavin il scorbut al jere stât discuviert pôc prime dal miedi inglês Lind.
Secont viaç (1772-1775)[cambie | modifiche il codiç]
Tornât in Ingletiere, al ven promovût a comandant e presentât al re Zorç III. Intal 1772, al partìs di gnûf come comandant de nâf Resolution par cirî la Terra Australis, parcè che in chê volte si pensave che la Australie e fos dome un toc di chest continent. Lu seguive un altri vassiel, l'Adventure. Al navighe cun rote sud fin ae Antartide e ai 16 di Zenâr dal 1773 al rive a traviersâ il circul polâr antartic. Dopo al rive a lis isulis che avuê a puartin il so non, lis isulis Cook, che lui al clamà in chê volte Hervey. L'an sucessîf al rive a lis isulis Vanuatu, lis isulis Marchesis e la isule di Pasche. Tornant indaûr, al discuvierç ancje lis isulis Georgia dal Sud e Sandwich dal Sud.
Cun cheste spedizion Cook al dimostre che no esisteve un continent austrâl, fûr che la masse di glaç antartiche; un altri risultât dal viaç al è chel dal ûs cun sucès dal cronometri K1, che al facilità e rindè plui precise la misurazion de longjitudin. Pes sôs esplorazions, al ricêf une altre promozion e al ven decorât cun la medaie Copley, e nomenât ancje membri de Royal Society.
Tierç viaç (1776-1779)[cambie | modifiche il codiç]
Intal so tierç viaç, scomençât tal lui dal 1776, simpri al comant dal vassiel Resolution, Cook al cîr un passaç tra l'Ocean Atlantic e l'Ocean Pacific pal nord-est, il famôs passaç a Nord-est.
Al cjate par prin lis isulis Sandwich, vuê cognossudis come Hawaii. Nol à sucès tal obietîf origjinâl di cjatâ il passaç, ma al cartografe la cueste ocidentâl de Alaska e al pronte ancje un document precîs su gran part de idrografie merecane sul versant atlantic.
Al rive fin al stret di Bering, ma al scugne tornâ indaûr par vie de glaç. Su la vie pe Ingletiere, la spedizion si ferme di gnûf aes isulis Sandwich, dulà che e à di restâ par plui timp di ce che al jere proviodût, parcè che lis condizions climatichis impedivin la navigazion. Chest al provoche tensions cui indigjens dal lûc pe scjarsis provistis e daspò cualchi barufe, Cook al ven copât dai natîfs.
Pûr vint passât cuasi dute la so vite in mâr, al vè ocasion di formâ une famee; a trente-cuatri agns si spose cun Elizabeth Batts, gnocis di dulà che a nassin sîs fiis, di cui trê a muraran di fruts. Dai trê restâts, dôs a fasaran i marinârs.
Leams esternis[cambie | modifiche il codiç]
- (inglês) Cook, viaçs e biografie


text:
Par trop che chê aree e sedi malsigure, a àn dite i rapresentants des associazions pro saharawi, no pues jessi la justificazion par cedi ai ricats e par bandonâ disinis di miârs di sfolâts che a àn dibisugne dal jutori internazionâl. Cun di plui, dopo dal secuestri, lis autoritâts de Republiche Arabe Saharawi Democratiche in esili a àn incressût lis misuris di sigurece par difindi i volontaris. Invezit di sburtâ par che i cooperants a sedin ritirâts, a àn zontât lis organizazions pro saharawi, il guvier spagnûl al varès di ativâsi par une azion politiche e diplomatiche che e meti fin ae situazion di injustizie che il popul saharawi al vîf di passe 35 agns, dantji la pussibilitât di esercitâ il so dirit ae autodeterminazion e metint fin ae ocupazion marochine dal Sahara Ocidentâl. Une azion là che la Spagne e varès di davuelzi une funzion di prin plan, propit tant che ex colonizadore di chel teritori e responsabile di no vê garantît ae popolazion dal Sahara Ocidentâl la pussibilitât di decidi di bessole dal so avignî.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
07/08/12
Stât spagnûl: lis organizazions pro saharawi no acetin di ritirâsi
Par trop che chê aree e sedi malsigure, a àn dite i rapresentants des associazions pro saharawi, no pues jessi la justificazion par cedi ai ricats e par bandonâ disinis di miârs di sfolâts che a àn dibisugne dal jutori internazionâl. Cun di plui, dopo dal secuestri, lis autoritâts de Republiche Arabe Saharawi Democratiche in esili a àn incressût lis misuris di sigurece par difindi i volontaris. Invezit di sburtâ par che i cooperants a sedin ritirâts, a àn zontât lis organizazions pro saharawi, il guvier spagnûl al varès di ativâsi par une azion politiche e diplomatiche che e meti fin ae situazion di injustizie che il popul saharawi al vîf di passe 35 agns, dantji la pussibilitât di esercitâ il so dirit ae autodeterminazion e metint fin ae ocupazion marochine dal Sahara Ocidentâl. Une azion là che la Spagne e varès di davuelzi une funzion di prin plan, propit tant che ex colonizadore di chel teritori e responsabile di no vê garantît ae popolazion dal Sahara Ocidentâl la pussibilitât di decidi di bessole dal so avignî.


text:
La
organizazion Iniciativa pol Asturianu e à domandât aes
aministrazions comunâls e al assessorât pe culture dal principât
des Asturiis un impegn plui fuart pe normalizazion linguistiche. Al
assessorât, che al à la competence primarie su chest teme, i si
domande misuris e risorsis par evitâ che i servizis di normalizazion
in vore a nivel locâl a funzionin cence continuitât e cun personâl
precari cemût che al sucêt in dì di vuê. Ai comuns, invezit, si
ur domande di contribuî a chest fin ancje cun fonts propris, cence
spietâ che dut al rivi dal guvier dal principât.
Font:
Europa
Press,
08/01/15


text:
domenica 14 agosto 2016
Il paradîs dai puars
6 coments:
-
-
Nelo, e ce lotes par vinci le miserie de nestre puare int.Jo mi visi di une altre palisse,che par cjapa farcs(la TALPA par talian)si vendeve la piel par tirà dongjie un franc, e si mangjave il rest.Lussian
- 15/08/16, 10:05
-
-
ce lotes par dabon, Lussian e tantes voltes nol jere nuie di meti sot i dincj.
Nello Malisano
- 15/08/16, 14:15
-
-
Mê mari mi contave di une volte, cuant che mê none e faseve lis parts in taule, a gno barbe (il plui piçul de famee) i son tocjâts i "voi" de raze!!! Barbara
- 15/08/16, 18:15
- Mel Festor Lidiana ha detto...
-
Dio bon!!! o ai vûd plui fortune,no mi a mai mancjat nuje
- 15/08/16, 21:02
-
-
Miserie o bondance ce che al vâl di plui al è il paradîs dai puars. Nol coste nuie, baste cjalassi tai vôi cuntun fregul di poesie. Mandi Barbara e mandi Lidiana.
Nello Malisano
- 15/08/16, 21:56
-
-
Puar Bepo Screce al veve un voli clop par vie di une feride di vuere, e cuant ch'a i domandavin ce ch'al mangjave a cene al rispuindeve simpri: " Polente blancje e cjalâ ator", tal dî blacje al faseve capî cu lis mans ch'a no 'ndere nuie nancje di che. Par vie dal difiet tal voli a nol podeve gjoldi nancje dal paradis dai puars...piês di cussì... Mandi Nelo, Bepi
- 16/08/16, 22:15


text:
mercoledì 13 aprile 2016
La ligrie dai vecjos
11 coments:
- Luciano Marinig ha detto...
-
Jaio, la conte ae biele,cuntun cuadri che le presente inmò mior.indula che si scuarç il desideri inpussibil di lui, e la meravee di je pensant che Nadal al coli plui spess tal arc dal an.Compliments. Mandi lussian
- 14/04/16, 09:04
-
-
Jaio, tu âs ben piturât cu lis peraulis une sene di famee che disi biele al è pôc.
L'amôr dai vecjos, ancje se pevarin, ai dâ dîs a zero a chel dai zovins.
Mandi
- 14/04/16, 10:06
- Giovanni Nello Malisano ha detto...
-
Yaio lis tôs contis che us puartin di spes in Cjargne al è simpri biel leilis. Forsit parcè che tu sâs simpri cumbinâ insiemi ironie e savietât.
- 14/04/16, 10:38
- Galliano ha detto...
-
Yaio,
Biele storie. Si rive fin in fonts a lei tes pleis scuindudis, la umane anime de conte.
- 14/04/16, 13:56
-
-
Yajo, cun la tô conte tu âs ben piturât la sene. L'amôr dai vecjos po, ancje se pevarin, ai dâ dîs a zero a chel da la zoventût di vuê.
Mandi
- 14/04/16, 18:42
- Yaio ha detto...
-
Graziis a vualtris, le conte a jere stade scrite pal concors e par no fâmi localizâ mi jeri fat femine...Ma o crôt che nol varès siervit a nuie:-) Mandi
- 14/04/16, 18:58
- Galliano ha detto...
-
Yaio,
Lis tôs contis a son bielzà di marcje. Mandi
- 14/04/16, 20:48
-
-
Un dubi lu vevi...forsit un femine "vere" e varès cjatât une furbetât di non par no trai la peraule dal pachet di regâl al nono... Dut câs biele, dolçe, di léi cun bocje di ridi... Barbara Battel
- 14/04/16, 22:02
-
-
Yajo, scuse il dopli coment, ma par cualchi striament il prin al jere sparît e cumò al è tornât. Forsit i miei coments no i plasin al Grant Fradi, che nus ten ducj di voli.
Mandi
- 15/04/16, 08:59
-
-
Jaio e je propri vere, la ligrie a no je plui dai zovins come ch'a diseve la vilote, ma ben dai vecjos cu la pension.. Bepi
- 16/04/16, 15:06
- Yaio ha detto...
-
Si Bepi, o crôt che i vecjos a restaran in te storie come int privilegjade parce che lis pensions, par vie dai debits di ducj i stâts, a puedin saltâ da un moment a chel âltri...
Tu as reson Barbara, o varès vût di doprâ un cucjarin par scrivi in cotulis:-) Mandi
- 18/04/16, 19:26


text:
mercoledì 28 gennaio 2015
I Tartars
5 coments:
- Giovanni Nello Malisano ha detto...
-
Brâf Milio, tu mi âs fat fâ une biele ridade
- 28/01/15, 10:32
-
-
Bulo chest Milio! Ridadis ma ancje un fregul di melanchonie...
CT
- 28/01/15, 14:50
- Galliano ha detto...
-
Bundì Milio, o ai il plasê di cognossiti a traviers des tôs contis. Chê dai Tartars mi puarte a ricuardâ a un tal che lu clamavin Doro Çus l'inferedôr dal paîs, ancje a lui i fasevin dai scherçs. Chest om al cjaminave poiant partiere dome il tac des çuculis, cuant che i domandavin il parcè, al diseve che al jere par sparagnâ la suele. A jerin agns che no si veve ducj chei divertiments che si à vuê, si divertivisi ae buine di Diu.
Ti saludi, mandi
- 28/01/15, 15:24
- Luciano Marinig ha detto...
-
Biele conte Milio,ti disarai che di tartars a jerin ancje ta me parochie,copavin il pulç par vendi la piel, sibèn plens di palanches,e vivevin ta miserie par pore di cola dentri,cussi la tignivin simpri intor, come un vacin a fa di cuintri.In ches cjases cumò a son i nevots,e an sfondat ducj i paviments di bree par viodi se cjatin ancjemò alc.Cul cambi gjenerazional il dna nol mude. Lussian
- 29/01/15, 14:21
-
-
Lussian, ce scuaiadis a tirâ su modons o breis dai paviments, bêçs smorseâts des pantianutis, bons dal tesaur ch'a no valin plui nuie, almancul i Tartars a ju puartavin in bancje ta lis damigjanis, dopradis tant che musinis. Ce cjochis chei puars bêçs! Bepi
- 29/01/15, 15:05


text:
T
al blog dal crot, o ai cjatât le peraule Suspance
scrite dal Luche ch'a mi a fat fâ le smorfie.
No a cause dal Luche ma a cause dal fat che chiste peraule a é entrade tal nestri cjacarâ come ch'a fos di cjase. No saressial miôr butâle vie prime ch'a deventi ridicule come ch'a lu é par talian? Infat, se il prin talian ch'a le a doprade al ere un gjornalist, al ere di sigûr un di chei da Rai ch'a in tràin di ducj i colôrs par mostrâsi plui inteletuâi di ce ch'a son. Di sigûr, dopo vêle pronunçade a la francês a si scuignive scrivile e alore cualchidun al varà dite ch'a ere une peraule inglês ( Suspense ) e al veve rason ma so capis la A invesit da E parcé une cî invesit di une esse? O savin che indulà che i inglês a metin une cî, di spès i francês a mètin une esse ma parcé lâ a meti une cî indulà che ancje i inglês a metin une esse? E parcé tradusi in talian dal francês une peraule inglês invesit di cjolile diretamenti dal inglês?
Chescj misteris o ben a son i segnos di une ignorance patentade o ben di une volontât ancjemó plui ridicule di volê mostrâ plui di ce ch'a si é e di fâ plui di ce ch'a si sà.
Tal blog dal Potter
, al mi fâs ridi cuant ch'al semplifiche l'inglês scrivintlu a la furlane ma amancul lui al semplifiche invesit di complicâ. Di sigûr che lui a lu scrivarès "sospens" e jó o sarès pront a dî ch'al sarès imediatamenti da adotâ le peraule tal nestri vocabolari parcé ch'a corispuint di plui ancje al significât e nol fâs pensâ a "su le panse" invesit di sospês o alc di simil.
Ma, so vin bielzà trê vocabolaris difarents (Nassi
, Lenghe-net
e Pirona) ch'a si cavilin l'un l'âltri pes peraulis di cent agns fa, cemût fâ par introduzi une peraule gnove cun tun tininin di logjiche prime ch'a deventi une stampele par chei ch'a no san cemût dîlu? Vino di scuignî mangjâ le nestre mignestre cul piron e doprâ dome il Pirona ancje cuant che le peraule a no esist?
Ogni ant, l'Académie Française a publiche lis gnovis peraulis da meti tai dizionaris. Ancje lôr a son confrontâts a l'invasion di peraulis inglês, e forestis ma une comission di linguiscj a decît su le maniêre di scrivilis e di pronunçâ. Cui îsal ch'a lu fâs da nô? La Filologjiche? Po ben al sarès biel s'a lu fasessin ben, ch'al é ore.google88e7310d566fa021.html


text:
Vinars
Vinars al è il dì de setemane che al seguìs la joibe e al è seguît de sabide; il non al ven dal latin Venĕris (dies), che al vûl dî zornade di Venus. Par furlan al è di gjenar masculin.
I nons par inglês e intes lenghis de Scandinavie a vegnin dal diu nordic Frige. Vinars al è di solit l'ultime zornade di vore de setemane, e e je par chest celebrate cun tun sens di felicitât. Spes però vinars al è un dì che al puarte sfortune, in particolâr se il 17 di un mês (il 13 intai paîs di lenghe inglês) al cole di vinars. Di visâsi a son il vinars sant, inte setemane prime de Pasche, il vinars musulman, cuant che a si va inte moscheis a preâ, e il vinars ebraic, prime dal shabbath. Vinars al jere ancje il non di un personaç de novele Robinson Crusoe di Daniel Defoe.
Il Vinars de setemane di Pasche si clame Vinars Sant


text:
Johann Sebastian Bach
Johann Sebastian Bach (Eisenach, 21 di Març 1685 – Lipsie, 28 di Lui 1750) al fo un compositôr e organist todesc dal periodi baroc, di ducj cognossût come un dai grancj de musiche di ducj i timps. Lis sôs oparis a son impuartantis par la fonde che àn tal intelet e pe paronance dai imprescj tecnics e espressîfs e pe bielece dal risultât artistic. Bach al ven fûr di une famee todescje di musiciscj, ben cognossude tai soi timps (la gjarnazie "Bach" e jere doprade par dì "musicist di cort"). La so gran opare e je stade rivâ a fâ un struc jenfri il stîl todesc (esponents prin di lui jerin Pachelbel e Buxtehude), e lis oparis dai compositôrs talians (plui che altri Vivaldi), trascrivint il lôr lavôr al à fat so il stîl concertant. La so opare e je vignude a jessi la some e il disvilup da lis tendencis compositivis de sô ete, ancje se altris musiciscj tant che Telemann o Händel a son stâts plui famôs di lui, soredut par colpe de dificoltât des sôs composizions. Daûr de sô muart la sô opare par agns e je restade scuindude, e dome tal 1829 la esecuzion de Passion secont Mateu, direzude a Berlin di Felix Mendelssohn Bartholdy, e à puartât a la lûs la grandece dal so lavôr che, di chê volte, e je viodude tant che sunt de musiche contrapuntistiche dal periodi baroc.
Tabele dai contignûts
I agns de formazion[cambie | modifiche il codiç]
Johann Sebastian Bach al è nassût a Eisenach, intal 1685. In chel moment la Gjermanie no jere ancjemò unificade, la Turingje, provincie centrâl dai paîs todescs, e je une des provinciis plui puaris. Di famee modeste, so pari Johann Ambrosius, fi di Christoph Bach, al jere in chê citât musicist di cort, ven a stai al proviodeve ae musiche pes fiestis e al viodeve ancje di chê de glesie locâl. Inte sô famee e jerin musiciscj di profession che sunavin l'organ in glesie, che sunavin musiche di cjamare inte cort, e che componevin, ma lui ju à passâts ducj. La so prime scuele si prosum che e sedi stade che di so pari, al è rivât fin al liceu. So mari, Elisabeth Lämmerhirt, je muarte che lui al veve dome nûf agns, e al fo tirât su di so fradi plui grant Johann Christoph Bach, organist a Ohrdruf, dulà che al à imparât a doprâ l'organ e a scoltâ i miôrs organiscj dal so timp. A Ohrdruf, Bach al scomence a imparâ ju principis dal funzionament dal organ. Bach al à cjatât puest come organist a Arnstadt tal 1703. Al jere cussì brâf che al à cjatât un puest paiât plui ben a Muhlhausen. Al è in chei agns che al tache a scrivi musiche (samee ancje la sô famose Toccata e fuga in Re minore). Al jere religjôs, protestant luteran.
La vite professionâl[cambie | modifiche il codiç]
Intal 1708, Bach al è lât organist e mestri di concert a la cort dal duche a Weimar, dulà che al à scrit la gran part dal so gran repertori di fughis, ancje pe amicizie e protezion dal princip Johann Ernst, bon compositôr ancje lui. Lì al scrîf il Clavicembal ben temperât, cun 48 preludis e fughis, dôs par ogni scjale maiôr e minôr. Simpri a Weimar al svilupe la so propension pe didatiche e pe musiche corâl. Al passe un pôc di timp al servizi di Leopolt di Anhalt-Köthen, che lu paiave ben, ma jessint calvinist al pretindeve une musiche liturgjiche un grum puare: par chest i lavôrs fats a Köthen no son religjôs come i Concerts brandeburghês. In chei agns al sunave par dîs oris in dì improvisant e trascrivint a memorie. Tal 1723 al va come Kantor (cantôr) a Lipsie, dulà che al insegne e al compon une cjantade a setemane. Al fonde il "collegium musicum". Tantis di chês cjantadis a son ispiradis a lis leturis biblichis liturgjichis de setemane. Al scrîf la sô opare plui monumentâl, la passion secont Mateu pal vinars Sant. Lis sôs oparis a son dutis cuntune sole direzion che di Diu, si firme "S.G.D.", soli grazia Deo (nome a glorie di Diu).
La vite privade[cambie | modifiche il codiç]
Al à maridât une cusuvrine, Maria Barbara Bach, ai 17 di Otubar dal 1707, cun je al à vût 7 fruts, ma trê a son muarts, e la femine a je mancjade tal 1720. Tal 1721 si maride cun Anna Magdalena Wilcke, di disesiet agns plui zovine di lui, cun jê al à vût tredis fiis. Ducj i fiis a son stâts musiciscj, feminis cumprindudis; chei deventâts famôs a son Wilhelm Friedemann Bach, Carl Philipp Emanuel Bach, Johann Gottfried Bernhard Bach, Johann Christoph Friedrich Bach, e Johann Christian Bach.
I ultins agns[cambie | modifiche il codiç]
Intai agns di Lipsie, dal 1729 al 1741, al à componût un repertori di musiche sacre par dutis lis fiestis liturgjichis fondant il Collegium Musicum. Di chei timps a son la "Messe in Si minôr", un dai plui grancj capolavôrs de musiche par côr. Lis oparis savintis scomencin cui cuatri volums dal so Clavier-Übung (esercizis a la tastiere), e a rivin fintremai a lis famosis Variazions Goldberg. Si conte che al à vût un incuintri cul re Federico II di Prussie a Potsdam tal 1747. Il re al à sunât un teme par Bach domandant di improvisâ parsore une fughe. Bach di bot lu à fat cu la amirazion dai presints e podopo i à regalât plui spartîts fondâts sul teme reâl. Subite dopo al à publicât "L'art de fughe", 14 fughis dutis fondadis sul stes teme par mostrâ cemût une sole melodie si insiore cu la tecniche dal cuintripont. Il contribût di Johann Sebastian Bach a la musiche si po metilu sul stes plan di chel che al à dât William Shakespeare a la leterature inglese o di Isaac Newton a la fisiche. Vie pe sô vite al à scrit plui di mil oparis. Nol fasarà mai teatri musicâl viodût come musiche pal diaul. Sui ultins agns al restarà vuarp, al murì par une infezion a cause di une operazion ai voi cun imprescj infetâts.
BWV[cambie | modifiche il codiç]
Lis sôs oparis son stadis catalogadis dal studiôs di musiche todesc Wolfgang Schmieder in tal Bach-Werke-Verzeichnis, la liste des oparis di Bach, in tal 1950.
File audio[cambie | modifiche il codiç]
- Magnatune: Il Clavicembal ben temperât, Messe in si minôr, Suites, etc. (MP3)
- Kunst der Fuge: Centinaia di MIDI files
- Preludium BWV 846
Viôt ancje[cambie | modifiche il codiç]
- Messe in Si minôr BWV 232
- Variazions Goldberg BWV 988
- La passion secont Mateu BWV 244


text:
27 di Dicembar
Il 27 di Dicembar e je la 361° zornade dal Calendari Gregorian, (la 362° se l'an al è bisest). A mancjin 4 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
- 1923 Gustave Eiffel
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
San Zuan apuestul e evangjelist


text:
In
ocasion di une manifestazion in Gales, rapresentants des realtâts
associativis impegnadis a pro des lenghis minorizadis dal Ream Unît
a àn sotscrit un document unitari là che si impegnin a doprâ ducj
i mieçs democratics a disposizion par impedî che la jessude de
Union Europeane e puarti a di une riduzion dai dirits linguistics. Il
tai di ducj i fonts statâi pe lenghe corniche in vore cun chest an e
la pussibilitât di pierdi il tet di tutele rapresentât des
convenzions europeanis al preocupe une vore lis organizazions pai
dirits linguistics che a fasin front comun e a cirin di tignî alte
la atenzion sul teme. Il document al è stât firmât di
rapresentants de comunitât galese, di chê corniche, di chês
gaelichis de Scozie e de Irlande dal Nord, e al à vût la poie di
chê de isule di Man.
Font:
CnaG,
15/08/16


text:
Ai 27 do
Otubar si son davueltis lis elezions pe Provincie Autonome di
Trent che a àn viodût la conferme al guvier de coalizion
autonomiste di centri çampe. Ae vuide de Provincie al è stât elet
Ugo Rossi che al à otignût il 58% e passe di preferencis. Di chei
altris dîs candidâts pe presidence, il risultât miôr al è stât
chel di Diego Mosna, poiât di une coalizion di aree centriste, che
si è fermât pôc sot dal 20% di vôts. Dai 35 puescj disponibii in
consei provinciâl, 23 a son lâts ae coalizion di maiorance: dongje
di Rossi a son jentrâts cussì 9 conseîrs dal Partît Democratic
dal Trentin, 7 dal Partît Autonomist Trentin Tirolês, 5 de Union
pal Trentin e 1 de Union Autonomista Ladina. Avonde margjinâl la
rapresentance in consei dai partîts talians di stamp unionist. Par
chel che al rivuarde la Ladinie trentine, cjapade dentri intal Comun
General de Fascia, i doi partîts plui votâts a son stâts la Union
Autonomista Ladina, che e à cjapât cuasi il 52% des preferencis e
che e à elet un so rapresentant in consei inte suaze de coalizion
vincidore, e la liste Associazione Fassa che e à sfiliât il 32% des
preferencis e che e coreve in solitari.
Font:
Provincia Autonoma di Trento, 28/10/13


text:
Te tierce pontade de rubriche leterarie di Internazionalitari o tornìn intal Paîs Basc par fevelâ di Edorta Jimenez. Il tocut che si propon chi disot al è gjavât fûr dal romanç “Baleen berbaroa” publicât tal 1997 de cjase editore Txalaparta (publicât par talian tal 2003 cul titul “La voce delle balene” dal editôr Tranchida). Si trate di une conte lungje che si davuelç intal Paîs Basc vie pal secul XVI. La muart di un marinâr e sburte il zovin Sebastian a lâ plui a fonts ta chel che al pense che al sedi un sassinament. La sô ricercje lu puartarà a scuvierzi cetant di plui di chel che al varès pensât e a cjatâ fûr chê che e sarà la sô strade.
Al jere un satûl, di un len scûr preseôs che sul tapon al veve scrit il gno non cun letaris indoradis. Di aur a jerin ancje la clavute, la bochetute de clavarie e lis bertuelis daûr.
“Sù po om, vierzilu!”
Chel “sù po om” e jere la musiche dai agnui pes mês orelis. Plui che no dutis chês altris voltis che te mê vite mi vevin clamât “om”. O vierzei chel satûl. Par ducj i agnui dal Cîl e par ducj i diaui dal Unfier, ce che nol jere li dentri!
O tirai sù il tapon che tal so didentri al veve une sorte di sachete fodrade di sede turchine che, dentri vie, si lumave une bergamine. Cundut che chel che o viodevi al fos maraveôs tant che il Cîl, ce che al jere dentri al jere ancjemò plui biel dal arc di Sant Marc. I miei voi i rivarin sbrissant su la sede turchine.
“Sâr mestri, ce che al è?”
“Al è par te.”
A jerin ducj i imprescj che a coventin a di un pilote par imbastî une traviersade sigure: un compàs; un canocjâl, par svicinâ ce che al è lontan; une sfere armilâr par calcolâ i calendaris par cent agns cui lôr mês, i lôr dîs, lis lôr oris; une bussule; e, par finî, une clessidre che il so savalon blanc al slusive di fine purece.
“Gr… grazie une vore.” Cuasi no rivavi a dî peraule. “Us ai agrât une vore.”
“O soi jo che ti ai agrât.” Mi rispuindè tant che difûr si podevin sintî i pas di Martin.
Cuant che i disei “us ai agrât” mi visai che ducj chei che ju vevi sintûts a dî chel istès – Agirre, Luzien, barbe Juan e Zubiaur – a jerin dentri tune societât segrete. Mi vignì fintremai di pensâ che cul doprâ chês peraulis, sâr Zubiaur mi varès tignût par un membri di chê societât dome par vêlis sintudis sui miei lavris. Se e je vite ta chel altri mont al è di sperâ che si puedi jessi contents come che o ai stât jo ta chel moment. Se nol è cussì, alore miôr che no sedi!


text:
Ti plasarà
di sintîle par catalan. Al è chest il sproc che, insuazât intune
clachete bordade cui colôrs nazionâi, al compagne la gnove campagne
dal guvier catalan par sburtâ il public che al va al cine a sielzi
lis peliculis dopleadis inte lenghe proprie de Catalogne. In gracie
di un acuardi tra l’esecutîf catalan e lis salis cinematografichis
dal paîs, il simbul de campagne al sarà metût fûr su ducj i
manifescj e sul materiâl di promozion dai cines dopleâts par
catalan. Il guvier al spere che il sproc al vegni cjapât sù ancje
dai singui spetadôrs par invidâ i lôr amîs a viodi lis peliculis
par catalan.
Font:
Generalitat de Catalunya, 26/09/12


text:
nedelja, 13. september 2009
scoltâ il carinzian / poslušati koroščino
No lu dîs tant che lenghist – parce che i lenghiscj lu san za benon che il dialet rosean al è pardabon un dialet carinzian – ma lu dîs dopo vê scoltât esemplis des varietâts carinzianis che si pues scoltâ CHI . La pagjine le àn viert par chei che a vuelin cognossi la lenghe slovene che si fevele in Carinzie, stant che purtrop a son pôcs chei che le doprin tant che lenghe primarie (chi no pensi ae mari-lenghe o lenghe di cûr no propit ae lenghe che si dopre te comunicazion di ogni dì inte pratiche), une robe che si viôt ancje inaltrò – ancje un grum dai slovens di minorance la gjenerazion dai zovins no le doprin cuant che a son dibessôi tra di lôr par esempli anzit tal gjinasi sloven a Clanfurt, dulà che la gran part de materie si le insegne par sloven, dome il probleme al è che tal timp libar e ancje sul curtîl de scuele i zovins a cjacarin tra di lôr par todesc.
Alore chestis bielis varietâts di Carintie si pues scoltâ sul sît segnât disore. E se si scolte chestis varietâts si viôt subit che il rosean al è un dialet carinzian e no un dialet dal grup di Primorska che si fevele fin jù a Triest.
poslušati koroščino
Ne kot jezikoslovec – kajti jezikoslovci so že do tega prišli, da je rezijanščina koroško narečje, ampak to lahko trdim tudi po poslušanju koroških narečij TUKAJ . Stran služi za učenje slovenščine, saj se na avstrijskem Koroškem slovenščina rabi v glavnem kot drugotni jezik iz enostavnega razloga, ker se je laže izražati v nemščini, tako tudi ni čudno, da se celo na slovenskih šolah otroci med odmori med seboj pogovarjajo v nemščini, pouk pa teče spet v slovenščini, jaz isto poznam iz mojih berlinskih let, ko sem hodil na slovenski dopolnilni pouk: tovarišica govori po slovensko, otroci pa hitro med sabo po nemško tudi med poukom. Torej, če poslušaš ta narečja, če pustimo nemški naglas ob strani, ki je verjetno novejšega datuma, vidimo povezavo z Rezijo (s kanalsko dolino je ja itak jasna).
4 komentarji:
- Jaio Furlanâr pravi ...
-
Nissun rosean chi ator par fâ un coment e nissun lenghist furlan par fâti un compliment. Po ben o cj'al fâs jó, un furlanâr:-)
- ponedeljek, 14 september, 2009
- Maja pravi ...
-
Super blog, danes sem prvič tu, grem zdaj odkrivat starejše zapise, lp iz bele LJ! :)
- petek, 18 september, 2009
- Kata pravi ...
-
Miért nincs újabb bejegyzés?
Hö, kéne talán egy kis kineziológiai oldás?
- nedelja, 04 oktober, 2009
-
-
zelo intiresno, hvala
- torek, 17 november, 2009


text:
domenica 31 agosto 2008
Butilis e Tetra Pack
L'è un grand ferment dopo dal decret sui contenitors pal vin difarens dal veri. Ciatarino dome vin tal TetraPack o lis butilis restarano in cualchi aziende? Le decision di scielzi un gnuf contenitor di almancul doi litros je propit volontat da aziende, nissun pense che vins di importans teritoris usaran chiste pusibilitat, se cuvente pal marcjat soredut estero cjaparen sù chiste novitat.
Ma reste important che chiste posibilitat no sedi une scuse par sbasà le cualitat dai prodos.
Pubblicato da spirt di vin a 12:37 Nessun commento:
Etichette: cjacaris, conservazion dal vin
Butilis al ristorant
In epoche di cuasi recesion economiche, l'è deventat simpri plui important sta atens a lis spesis "di plasè". Par chest mutif, bevi un butilie al ristorant di bon vin pol jessi un plasè chel coste cjar e ancje cers produtors si nacuarzin che in somp da filiere (cumò je une peraule che và tant di mode) il presit da lor butilie pol jessi...stratosferic!
Si pol judasi cun le tecnologie: iPhone, o un BlackBerry, o un robe simile e fasi judà cussì.
E buine domenie!!
Pubblicato da spirt di vin a 11:46 Nessun commento:
sabato 30 agosto 2008
Abinamens in ret
Su tun plat di rosis di coçe fritis el ven conseàt un spumant Brut da Aziende Villanova, cun uis di pinot neri chel manten però une certe astringenze tal finàl. Forsi si pol modificà un fregul il plat metent tas rosis un formadi morbid e chest el podares mitigà che notis astringentis.
Le vere cusine je sperimentazions...
Pubblicato da spirt di vin a 12:59 Nessun commento:
Formadis par furlan
Par partà in taule un pocje di tradizion, magari spalmade su fetis di pulente brustulide..
Di lei le storie par furlan di chiste lavorazion!!
Pubblicato da spirt di vin a 07:46 Nessun commento:
Etichette: formadi
venerdì 29 agosto 2008
Libris
Pubblicato da spirt di vin a 15:24 Nessun commento:
Etichette: libris
domenica 24 agosto 2008
Burle
Se si va in un ristorant di chei di mode si cjate spes tanc premis, tanc diplomas, che fasin ben sperà ta scielte. Ma chiste volte an fati un brut tir a gli esperts di Wine Spectator, guru internazional di enogastronomie.
Pubblicato da spirt di vin a 07:05 Nessun commento:
sabato 23 agosto 2008
Abinament ...in ret!!
Samein propit boins chi biscosts chel consèe Sandri!
Une propueste: abinau cun un Spumant Malvasie dry da Cantine di Rauscedo? http://cantinarauscedo.com
Pubblicato da spirt di vin a 17:42 1 commento:
Etichette: abinament
Iscriviti a: Post (Atom)


text:
Sauris al è in Cjargne (Carnia) ma la lenga ca si fevela chi a è il todesc antic, simil ai dialets fevelâts tal Tirolo. Sauris al a vivût par secui tal isolament: dome tal 1928 a è stada vierta la prima strada che a rivava a Dimpeç (Ampezzo); sin a 1212 s.l.m. Atîf al è il laboratori di Ermanno Plozzer, scultôr che assieme ai fradis Danilo e Dario al à fondât la Legnostile, oltre a lis mascaris sauranis e sculturis la sò ativitât a comprent encja mobilia e aredaments su misura, sempre lavorâts in maniera artigjanâl.
E par continuà la zornada nuia di miei di ...un bon plat di blecs (Albergo Ristorante Neider) Una bira sensa conservants no pastorizada... E una biela cjaminada atôr par il paîs...prima ca rivi la ploia


text:
LA INTERVISTE - Giannola Nonino: Une rivoluzion partide des lidrîs
Siore Giannola, di dulà vegnial il so amôr pe civiltât contadine? Aie vivût di piçule in campagne?
Chest amôr al ven fûr dal privileç di vê vût gjenitôrs che mi àn trasmetût l’amôr e il rispiet pe mê tiere, il Friûl, pes sôs tradizions, pai siei ûs e costums.
O soi nassude a Percût, tal comun di Pavie di Udin, un paîs soredut agricul fin ae fin de vuere, ma che dopo, massime dai agns Cincuante indenant, si è mudât intun paîs artesanâl, in gracie de industrie de cjadree nassude inte zone di Manzan. Al è stât pardabon un savoltament di plante fûr! In chê volte nol esisteve un plan regoladôr e no esisteve la culture pal rispiet de architeture rurâl. Il gno amât paîs si è cjatât avantazât pe economie, ma al à pierdût dal dut la sô identitât!
Tai ultins vincj agns, lis personis si son fatis plui studiadis e a àn tornât a discuvierzi e a rispietâ lis lôr lidrîs. Ma, magari cussì no, la plui part dal dam al jere za fat. O ami cetant Percût, li che o ai ponts di riferiment insostituibii, tant che la buteghe di Rino Lestuzzi, che al fâs sù la robe insacade e lis luianiis plui buinis dal mont. I abitants dal gno paîs a fasin part dai afiets de mê vite di ogni dì. Lis vecjis stradis dulà che o zuiavi di picinine, il glereâl de Tor, li che i miei mi puartavin cun mê sûr a fâ barcjutis su la aghe, i cjamps, i boscuts li che ancjemò cumò o voi in biciclete o cul quad (une specie di moto a cuatri ruedis, ndr) di Toni, gno zinar, insiemit a Benito, il gno om.
O rivi ancjemò a cjatâ lis violutis, lis primulis, lis pomulis, dut un mont che mi fâs tornâ indaûr a cuant che o jeri frute e che, cuant che o torni dai viaçs di lavôr, mi da la serenitât e la gjonde di cuant che o jeri picinine.
Mi àn dite che a so pari i plaseve lei La Patrie dal Friûl…
Gno pari al leieve La Patrie dal Friûl, in plui dal Corriere della Sera. O pensi di vênt cualchi numar storic metût vie di cualchi bande. Emigrant, fi di emigrants, al jere inamorât de sô tiere, il Friûl, e mi à trasmetût l’amôr pes mês lidrîs, pe cognossince dal teritori e dai siei tesaurs. Fin di piçule mi spiegave parcè che lis vîts e i vignâi nostrans furlans a podevin dâ risultâts cussì siôrs dome tal lôr ambient: parcè che la tradizion no je dome fate di conservazion, ma ancje de esperience di chei che a son vignûts prime di nô. Al bateve tal dîmi chel che dome vuê, a distance di tancj agns e dopo tancj erôrs, a ametin cuasi ducj: chescj prodots antîcs, chescj valôrs antîcs, a àn di jessi protezûts, salvâts, fale la pierdite de nestre identitât. Ve parcè che al è nassût il Premi Nonino – Risit d’Aur.
Il vuestri sucès al è stât chel di creâ un prodot rivoluzionari tant che la sgnape “monoue” (“monovitigno”) ma une altre rivoluzion e je stade ancje il fâ comunicazion par fâlu cognossi. Isal cussì? Ancje in chest câs isal stât par vie di un lavôr continui o vêso vude une iluminazion particolâr, un fat…
Il nestri sucès al ven daûr di pôcs ma essenziâi valôrs: crodi tal nestri lavôr, jessi determinâts tal impegnâsi cun capacitât, ricercje, intuizion, par rivoluzionâ la cualitât e la imagjin de sgnape in Italie e par dut il mont. In chê volte, e o feveli dai agns Sessante, la sgnape e jere un distilât considerât grubian, une ereditât de miserie, dal frêt e de fam. Benito, interprete insuperabil dal lambic, daspò agnorums di studis, ricercjis, provis e cercjis, inte vendeme dal 1973 al à madressût un meracul: cuntune distilazion artesanâl, gote a gote, il prin di Dicembar dal 1973 – no lu dismentearai mai – al à otignude la prime sgnape di une sole ue, il Picolit. In chê dì e je scomençade la rivoluzion de sgnape, la rivoluzion Nonino, e il so riscat ae concuiste dal mont. Cemût che al à vût scrit R. W. Apple, tancj agns dopo sul New York Times: «Par desenis di agns, la sgnape e je stade nome une sorte di riscjaldament inte sachete pai contadins dal nord de Italie (…), i talians plui rafinâts e la plui part dai forescj le disdegnavin. Ma dut chest al sucedeve prime che i Nonino di Percût a vignissin ae ribalte» (R.W. Apple Jr., New York Times, 31 di Dicembar dal 1997).
La sgnape si preparave a jessi la regjine des aghis di vît. La cualitât dal prodot e jere bielzà straordenarie, ma al mancjave ancjemò alc. Al coventave svicinâ e morosâ il consumadôr plui esigjent e cualchi volte ancjetant distrat, che al disgradave la sgnape, che al veve miôr i distilâts forescj, pensant che a fossin miôr, o almancul plui ae mode. Di chel moment, e nas une operazion spontanie di marketing. La idee vincente e je stade chê di sierâ chest netar intune ampole di veri soflât cetant rafinade, cuasi une relicuie, cuntun confezionament rivoluzionari par chei timps, complet di etichetis milesimadis, che o ai sotscritis jo a man personalmentri une par une. In cheste maniere, la presentazion e faseve subit intuî, ae prime voglade, la unicitât e la preziositât de sgnape che e jere dentri.
Lis aziendis furlanis, fiis de praticitât furlane pluitost ruspiose, clopino un pôc te comunicazion?
Sì, purtrop! Ogni volte che mês fiis e jo si cjatìn tal forest par presentâ la nestre sgnape, si rindìn cont che no si cognòs ancjemò dulà che e je logade la nestre Regjon, tant che o vin di fâ riferiment a Vignesie…
Simpri fevelant di so pari, jê e à dit che i plasevin i vins furlans – come il Tacelenghe – e di chel, a jê i è vignût il spont pal prin premi “Risit d’Aur”, che cumò al è ancje un innomenât premi leterari. Nus puedie contâ cemût che al è nassût?
Cirint lis trapis di vîts autoctonis furlanis, lis vîts de mê infanzie, chês che gno pari mi veve fat discuvierzi, cognossi e amâ – Pignûl, Sclopetin, Ribuele Zale e Tacelenghe –, mi soi inacuarte che no esistevin plui!
O miôr: uficialmentri, no esistevin plui. La otusitât dai orghins preponûts e veve fat in mût che no fossin metûts dentri te liste comunitarie des varietâts di vîts coltivadis in Friûl, e in cheste maniere a ‘nd vevin declarade la muart sigure. Jo no podevi acetâlu. A fasevin part de nestre storie, de mê vite, a vevin un caratar, un leam precîs cu la nestre tiere. Cun Benito e cu la poie di Gino Veronelli, mestri indiscutibil de Enogastromie e amì insostituibil, o ai decidût cussì di istituî un premi a pro dai viticultôrs che a vessin acetade la sfide di salvâ chês vîts: un milion di liris – o jerin tal 1975 – a chei che a vessin metût une o plui di chestis varietâts.
La dì dopo dal nestri “proclame” e je rivade, puntuâl e frede, la difide dai sorestants ae viticulture: o o ritiravin il bant o a varessin fat distruzi i vignâi di chestis varietâts, cun multis pesantis pai viticultôrs e pai vivariscj che ju coltivavin.
Sacrabolt, mi soi dite, miôr pierdi la nestre identitât, jessi sclâfs de France, plantant i varis Pinot, Sauvignon, e vie indenant, invezit di salvâ lis nestris varietâts? Une bataie cussì e jere pan pai miei dincj. No varès molât. O ai cjapât dentri te jurie pe assegnazion dal Premi chei che a varessin vût di penalizânus. Cussì, tal 1975, al è nassût il Premi Nonino Risit d’Aur. Dopo trê agns, lis vîts autoctonis de mê infanzie a jerin salvis. Dal 1983 a jerin racomandadis e dopo cualchi an, in particolâr Sclopetin e Pignûl, a jerin tornâts a jessi lis perlis enologjichis dal nestri Friûl e si preparavin ae concuiste dal mont. Dal premi tecnic sientific al premi leterari, nassût par rimarcâ la atualitât permanente de civiltât contadine, il pas al è stât naturâl. Cussì, tal 1978, a Percût al rive Ermanno Olmi, il grant regjist, seguît di Leonardo Sciascia, che al declare: «La civiltât industriâl e je za muarte; tal moment che e murarà la civiltât contadine, al murarà ancje l’om!».
Al è l’inizi di une aventure straordenarie no dome pe nestre aziende ma soredut par ognidun di nô. In gracie di un prodot considerât fin îr puar e dispreseabil in confront cun altris, i Roncs di Percût a deventin par une volte ad an une piçule capitâl de culture. A rivin scritôrs, dramaturcs, atôrs, regjiscj, antropolics, sienziâts, imprenditôrs e tancj amîs di dut il mont.
Cheste storie mi samee al câs dal non “Tocai”, li che forsit la resistence e podeve jessi plui fuarte e atente. Ce isal: il classic “masse rispiet” pe autoritât (la sotanance) o magari la volontât di tirâ une rie suntun passât di puaretât?
Cheste storie e met in lûs une resistence scjarse: no di bande dai furlans, ma di bande – o ai pôre – di chei che nus àn rapresentâts e che a son stâts cussì pôc atents ai problemis di difese dai nestris prodots.
Par cheste bataie, ma ancje par chê dal “monoue”, o vês vût di scombati cuintri i stes furlans. Cemût isal batisi pal amôr de tô tiere cuintri chei che a fasin part di cheste stesse tiere amade? Ae fin – rivade la vitorie – ce restial dentri: plui sodisfazion o delusion, un tic di marum?
O ami la mê tiere, o soi braurose di jessi furlane, ma cun grant displasê o ai vût di cjapâ at che une vore dispès i coleghis furlans no son solidaris cun cui che al rive a vê ideis vincentis, cun cui che al à sucès. Anzit, dispès a combatin in maniere pesante lis intuizions e lis inovazions che intun secont timp, no cate lôr, a son costrets a imitâ e a seguî. Clarementri, il lôr ricognossiment, ancje se tardîf, al da plui sodisfazion che delusion. Par altri, un pocje di amarece e incrès la voie di scombati.
Voaltris no vês vude pôre di meti un non furlan suntune etichete. Parcè cheste sielte? Secont jê, la lenghe furlane podaressie fâ il percors: di prodot considerât di puars a prodot di gale?
A son dôs robis dal dut diferentis. La decision di meti in etichete un non furlan e je une sielte dal dut personâl. Par chel che al inten la trasformazion de sgnape di un prodot puar a un di grant presi, no lu à fat la lenghe furlane, ma ben Benito, Giannola e po dopo Cristina, Antonella e Elisabetta, in gracie de ricercje, de cualitât otignude, de presentazion, dal marketing e dal messaç continui che la famee interie e trasmet a dut il mont, fasint cognossi in chest mût no dome la sgnape e la sô cualitât, ma ancje la regjon Friûl, a vantaç no dome propri, ma di dut il teritori.
La vuestre famee e je stade descrite tant che un matriacjât e jê e à vût dit che e à miôr lavorâ cu lis feminis. Parcè? E àno alc di diviers e di speciâl lis feminis furlanis?
O rimarchi che ca di nô nol esist un matriarcjât e che Benito, unic om, al reste simpri il “sorestant”: al è restîf, ma simpri presint. Mi plâs lavorâ cu lis feminis parcè che a esistin tra di nô une cierte complicitât e valôrs comuns: il spirt di sacrifici, la determinazion, il desideri di realizâsi, ancje di fûr de famee. Par chel che al inten lis feminis furlanis, o finìs cuntun sproc che dispès gno pari al citave: «La femine furlane e ten sù trê cjantons de cjase».
Par finî. Voaltris o vês savoltât e atualizât il concet de sgnape: nus disie dôs robis dal Friûl di salvâ o – ancjemò miôr – di promovi ben, o che a laressin fatis?
No ai la bachete magjiche e no mi sint di dâ conseis. Mi limiti a esprimi un desideri: o volarès che ducj nô furlans o pandessin plui braure e rispiet pe nestre tiere. I nestris valôrs e lis nestris lidrîs nus fasin cognossi di simpri tal mont. Parcè sotvalutâju, cuasi vergognâsi di lôr, culì, a cjase nestre?
Dree Venier


text:
'nt son stadis letis une vore!
giovedì 8 ottobre 2015
CCaSZ - A Savê Contâle...
E lu savin, i nestris Contecurtârs che no podevin vignî a no viodin la ore di lei la croniche de serade di Ce Contino a San Zorz, achì su la Ostarie, e alore, cirìn subit di contentâju. Intant ve ju li parsore, i ospits de Serade. Cjalâju ben in muse in cheste imagjine, che a somein normâi, parcè che ae fin dal post us disvelarin la lôr vere nature.... Si che duncje:
La serade e tache cuntune sorprese, come che al sucêt simpri che a San Zorz che al pâr che al deventi kaput mundi, cuant che a son chei di Contecurte. (no, la k no je une falope, o intindin propit la fin dal mont). Chel in prin plan al è Michêl Ordenadôr, un informatic di assalt. Chel subit daûr, inte foto, al è Checo Leterari, un grandissim espert di storie de Leteradure Furlane.
A ducj i doi al è stât domandât la stesse robe di simpri... Parcé scrivi contis curtis par furlan?
E ve li, Michêl Ordenadôr che al rispuint cuntune vore di mimiche, e par fâ capî ben i conciets di penetrazion tal web e valôr de brevitât intal mont dai computer al improvise un balet, che o podê viodi chi in bande...No savìn di cemût, ma ducj a àn capît.
Checo Leterari, invezit, dut di un altre paste, al è pardabon un studiôs di gale.
Nus à pandût, cjacarant cul Ostîr, la impuartance de brevitât leterarie come zonte jenfri la nature de narazion furlane, che e rive des stalis e de oralitât, cun chê scrite di cumò, che tantis voltis, inte distance lungje e à une vore di calcs talians; robe che intes contis curtis si pues evità. Insome... doi ospits di rivuart!
No come i doi letôrs de serade: Checo Tam, il famei de Ostarie e il nestri Berlon, Michele Londero (chi sot inte fotografie) che a àn pensât ben di mostra inte lôr maniere cemût che al è dificil scrivi contis curtis.
Il Berlon falant in plen la "conte gotiche plui curte dal mont" e il famei disvelant involontariamentri il finâl di chê subit daûr.
Insome... une bielissime maniere par judâ l'ostîr a cjacarâ dal teme de serade, che al jere "A savê contale..." ven a stâi dut ce che al è tal mieç dal moment che si à une idee di contâ e cuant che si tache a scrivi. Si à di sielzi tra prime seconde o tierce persone, il timp verbâl, ce disi e ce no disi... insome... bisugne savê contale.
E dopo o vin vût il moment de musiche...
In 2 rive no tocje pûr trop a no podevin jessi in doi, ma Franco, e bisugne disi brâf, nus à regalât dai biei moments di spoken word alternâts ae armonighe a bocje. E nol jere une robe di nuie, parcè che come che podês viodi inte imagjine, i zurâts di X-tractor, un talent inmaneât sul moment, a jerin une vore sevêrs.
Par fortune i vôts a son stâts alts! (cjalait il concorent cemût che al scjampe svelt, dopo la prove)
E dopo de musiche e je vignude la ore dal ospit de serade.
Fulvio Romanin, cjargnel di chei cu la "o" ancje se raventât, che nus à regalât moments une vore biei. O vin cjacarât dal so libri, La stagione della muta, e let un cualchi tocut, ma o vin cjacarât soredut dal libri che al sta scrivint - un romanç par talian - e dal scrivi in gjenerâl.
Lui che informatic d'assalt lu è pardabon, nus à contât robis maraveosis su ce che al è ator pal mont e su ce si pues scuvierzi anche cence movisi di cjase, come che al faseve Salgari. Velu chi sot che al discut cul Ostîr (o cu le cariole, che lu à inmagât migo pôc)
E cun di plui, jessint che i siei libri di contis curtis a son pulp, no son mancjât moments e contis di sanc e pistoletadis, o ancje chei che di cjoltis pal cûl.
(velu chi in bande, par esempli, Fulvio che si svante des sôs virtûts), cun il Famei, sul font, che nol pâr jessi masse convint.E lis contis?
'nt son stadis letis une vore!
La conte misteriose no us al à disvelin, parcè che e jere cussì biele che o vin gust di metile sù su la Ostarie. Romanin, in ogni câs, le à induvinade, mostrant di jessi contecurtât di rasse (la bestie, eh).
O vin let ancje, a dôs vôs, il zâl metafisic dal nestri Jacum Trevisan, o Vôs, di Spirt Anonim, e une conte di Galliano di Buenos Aires e parfin une a sorprese, lete dal Ostîr in persone.
Jenfri lis contis curtissimis e je stade lete une conte di Kafka e la sierade, cun la rubriche Voltâts par furlan, nus à regalât Matheson e i siei Lemmings, lete a trê vôs intune atmosfere une vore inmagant... La leture de serade che e je plasude di plui al Famei, Ostîr e Berlon de Ostarie. (e un gracie a Friûlpoint che al à rivât a no lassâ l'ostîr cence golarine)
Finide ancje cheste sere. Podaressin disvelâ che al jere ancje prosec, crostins e une torte cu lis coculis, o podaressin contâ che al è stât metût adun ancje un librut cu lis contis che a son stadis letis, in tiradure limitade, che l'Ostîr al à distribuît cjolintlu dret de cariole.
O saludin invezit dome disint che la lenghe furlane e à fat une bielissime figure, doprade in contis pulp, mainstream, romantichis, dal fantastic e di fantasience... e simpri e à savût contâle!E cumò, come prometût (e un gracie a Marina pes fotos), la vere nature dai cinc di là parsore, cjalait ce musis...:
Etichetis: Berlon, Checo Tam, Events e Leturis, Famei, Fulvio Romanin, Michele Londero, Raffaele Serafini
mercoledì 7 ottobre 2015
Tales of creation
No stêt a domandâmi ce che al ûl dî il so non.
SKAHLA-RIW, un mostri cun vot braçs, al cjalave la piçule sfere su la taule che no jere une taule. I rivà un messaç telepatic dal so amì SIHNKO-RIW, diretôr universitari; il MSG al diseve alc come " Ma alore tu sês rivât a stabilizâ!"
SKAHLA-RIW, plen di braure, i rispuindè telepaticamentri chestis robis: "Diretôr, e je fate; dopo de inflazion il micro-univiers che o vin creât al è stabil; si è slargjât fin a ôr de sfere! Un sucès!"
Sì... e nô, nô umans, o sin propit li dentri, savêso? E finissile di tabaiâmi par francês, Napoleon!
Ah, ancje i mats...
di Checo Tam
Etichetis: Checo Tam, Contis, Famei, Gjenar fantasience, Gjenar ironic
lunedì 5 ottobre 2015
Bevìn un tai insiemi
Ancje se la stanzie e jere avonde grande, i siei mûrs simpri scurîts pe pocje lûs che e jentrave colpe di chel barcon cu la persiane simpri sbassade, al pareve la fasessin plui piçule.
Sul mûr, di front a la puarte là che si jentrave, e comparive ben poiade, jenfri une vecje suaze, la fotografie inzalide pal masse timp passât de Madone. In bande su la diestre di chê Sante femine, che pareve e vais, altretant salde e stave une vecje fotografie dai vons de famee, fotografâts in chê dì che Ulive e Bepo si jerin maridâts.
A çampe, invezit, ben poiât e cuntune lusute simpri piade al jere il Sacri cûr di Jesù. Sot chês imagjinis nol mancjave il solit spolert che ancje in chê sere al jere piât.
“Vin di lassâsi cussì, come cjans, orco… Jempliti une altre tace… Fermiti ancjemò un moment, ancje parcè che, se ben tu pensin, al è di un pieç che no si viodin”.
Bepo in chê sere al jere a cjase di bessôl. La femine par cuatri zornadis, cul plevan e cu ia clape de glesie, a buinore, e jere partide. A dî la veretât, indulà, pe precision no lu saveve nancje lui. Di sigûr al saveve dome che sarês lade intun di chei tancj lûcs indulà che e vai o che e comparìs a cualchidun la Madone.
Mai plui tant ben par Bepo, che, no si visave nancje lui di trop timp che al jere passât di cuant che a Ulive i veve dât il bundì come che Diu comande.
“Dai, Gjino, mangje un altri fregul di muset, e cerce une fete di sopresse: le ai a pene vierte, e sacrament a cjase mê, la mangji dome jo, tant che se no spessei a finîle, nol larà vie centant timp che savarà di ranzit... Dai, bêf un altri tai, tant la butilie, aromai vin di finîle insiemi. E se tu âs ancjemò sêt te cantine an vin tropis che a volin.”
“Ma tu Bepo, prime dimi, se je vere che a cjase tô al è lât vie to fi e ancje par chest , usgnot tu sês du bessôl, no lavorial plui li di Berto ancje lui?”
“No, no di cuant che al è muart il puar Berto e al cjapât in man la direzion de fabriche Jon, il fi plui piçul, che za pal so non al fâs ridi, là dentri al è dut un casin.
Par chest ancje gno fi Mario al à lassât dut e cumò al è ancje disocupât.– Gjino, aromai là dentri al è dut cambiât rispiet a cuant che a lavoravin nô cun Berto che se ben tu ti visis, a diference di cumò, al jere biel là a vore ogni dì.
Chel sì che al è jere un galantom, no dibant o vin podût lâ in pension tant a buinore. Oltri al rispiet e a l’amicizie, us à paiât simpri dutis lis marchetis pe pension. So fi invezit, propit lui che si è gratât i coions fin a trente agns, cun chei che lavorin par lui al è piês di un cjan.
Al fâs i bêçs e si è fat potent cui lavôrs a progjet, partidis iva, contrats part time, straordenari paiât a neri e met in zonte dutis lis gnovis machinis che lavorin miôr di un cristian. Par lui baste comandâ e jemplâsi il tacuin, ancje se ator ator la int e mûr di fan. Chê gnove clape di parons che je vignude fûr in chescj agns si sbat propit i coions di ducj. Daspò e fasin di dut par confondi la int, sepulî chê vecjie tradizions, che a pene finide la vuere si jerin inficjade ancje tal cjâf di ducj i parons. Ven a stai chê biele usance di dâ ce che i spiete a cui che al lavore par te.
Ma se va indenant cussì, Gjino, tornarà pardabon la miserie e, magari cussì no, Diu mi mandi un colp se no je vere, tornaran ancje i comuniscj".
Gjino, bevuçant un fregul a la volte, jenfri cualchi bocjade, scoltave lis peraulis dal so ami Bepo butant il voli tal cjanton là che la television piade e mostrave lis partidis di balon zuiadis tal dopo di misdì.
Almancul chês lu straviavin un pôc, ancje tai siei voi a sbrissave jù cualchi lagrime e la sô muse e jere deventade lancurose come chê de Madone.
Cui sa se jerin colpe dai masse tais che al veve bevûts o se lis peraulis di Bepo i vevin fat tornâ tal cjâf il pinsîr di siei fîs grancj, grues e studiâts, ma magari cussì no, ancje lôr cence un lavôr. Un pinsîr chest che lu fruçave.
di Nello Malisano
Etichetis: Contis, Gjenar romantic, Gjenar sociâl, Nello Malisano
LiO: La stagione della muta
LA STAGIONE DELLA MUTA
More pulp tales
di Fulvio Romanin
CE LIBRI ISAL?
"La stagione della muta" al è il secont libri di Fulvio Romanin pe Kappa vu, tal 2012, simpri inte golaine La Comugne, ven a stai picinin - di misure - e ancje di pagjinis, che a son 168. Dentri si cjatin dôs contis, une par talian e une par furlan, anzit, cjargnel, di chel cu la O, che la conte che si pues cjatâ su cheste Ostarie.
MA CUI ISAL L'AUTÔR?
Fulvio al è cognossût plui pe sô ativitât intal cjamp musicâl, come fondadôr de ReddArmy o come un dai Madrac, ma come lavôr primari al opere cu la Ensoul e al è un Web designer e architet informatic espert di CEO. In ogni câs si pues viodi dut sul so profîl linked-in. Par bande scriture, invezit, une vore cognossût il so libri di critiche al sisteme de partide iva par artiscj, L'IVA funesta. Di bande narative il so prin libri al è, Niari - two pulp tales.
MA CE ISAL DENTRI, DI PRECÎS?
Dôs contis lungjis, la prime par furlan e la seconde par talian. La prime e je in cjargnel cu la o, ancje se tancj dialics a son par talian, e e je une storie nere che e viôt un miedi brut, ma brut, ma brut, che parcè che al è siôr si met dongje di une biele e stupide e al torne in Cjargno, dulà che al cjate un mont dal dut diferent...
La seconde conte e je par talian e e conte il mont dal hip-hop e e je une rileture dal Faust che però di filosofic 'nt à une vore pôc, jessint che e pant dut il sistema dal business di chest ambient, fat di bêç, feminis, int stupide, masse di int come ocats, tristeriis, int che si profite di dut e une vore, ma une vore di pocje art. Ancje chi, la storie e tire sul neri... e si impare une vore di tiermins dal ambient.
MA A CUI I PUEDIAL PLASÊ?
A chei che no àn pôre di lei "paravolatos" intes contis, e che a àn voie alc di difernt, a chei chei i plasin lis contis sveltis, rapidis, che ti sticin a rivâ insomp intun marilamp, a chei che i plâs la cjargne, il cjargnel, il mont hip hop (o che a àn voie di cognossilu). A chei che a àn voie di fâsi dôs ridadis, intant che a lei. A chei che i plâs viodi cemût che un gjenar come il pulp a pues jessi doprât, jenfri lis riis, ancje par lassâ passâ cualchi biel messâç.
E SE O AI VOIE DI CJOILU?
Intes seradis de ostarie, inte cariole dal ostîr, a varessis di cjatâlu, o si no li di Onde Furlane, in via Volturno, o si no in cualchi librerie di Udin, o sul web, sul sito de kappa vu, su ibs, o insome, sgarfant tal web si cjate. Cun di plui, la seconde conte la podês ancje scjamâ di rive jù-
Etichetis: Fulvio Romanin, Lets in Ostarie, Ostîr
domenica 4 ottobre 2015
CCaSZ - A savê contâle
E ven la ore di sparniçâ la tierce serade di Ce Contino a San Zorz!
Aromai la formule e scomence a jessi rodade... Inte locandine chi parsore o viodês nuiemancul che la cariole des contis, che aromai e compagne l'ostîr e condutôr fin dal imprin.
Come par solit, MIERCUS 7 DI OTUBAR, tor 8 e mieze sot sere, li de biblioteche di San Zorz, a Villa Dora, inte sale des conferencis, si davuelzarà la serade di narative curte e lenghe furlane.
Il teme de serade al è "A savê contâle" ven a stâ ce che si à di pensâ dopo vê imagjinât une conte di contâ e prin di tacâ a scrivile.
Ce sucedarajal inte serade?
Tant par scomençâ sperin che no passin par li personalitâts di cualchi materie strane, ma se al sucedes, o savin aromai che la domande che l'Ostîr i fâs e je simpri châ: parcè scrivi contis curtis par furlan?
Dopo di chel, ce che nol mancjarà, a saran lis contis curtissimis, lungjis anche une frase sole, che nus leiaran i doi letôr fis, famei e berlon de ostarie, Checo e Michêl, Un scritôr e cjantant, chel altri atôr dai Dret & Ledrôs di Glemone. O puedìn dî ancje che jessint l'ospit de serade Fulvio Romanin, cu la presentazion dal so ultim libri "La stagione della muta", lavôr cuntune venadure une vore "nere", a saràn letis plui di cualchi conte "pulp"... o sês visâts. Parfin la conte pulp plui curte dal mont.
La companie musicâl e sarà come simpri a opare da In 2 rive no tocje, che us metin chi inte performance di îr di sere a Cormôr Salvadi.
Pe rubriche "La conte misteriose" si tacarà cuntun autôr une vore nomenât, che us sigurìn par furlan al rint une vore ben. E par la rubriche "Voltâts par furlan" o vin une biele conte di fantasience, che i nestris contecurtârs plui fedêi a cognossin za. Insome... se o podês vignî, vigneit, che a zire vôs che al sedi ancje un got di bevi.
Etichetis: Berlon, Checo Tam, Contecurte, Events e Leturis, Famei, Fulvio Romanin, In 2 rive no tocje, Ostîr
sabato 3 ottobre 2015
La conte misteriose (17): Cussience
E rivà une vuere e un ciert Vigji al domandà se al podeve lâ, di volontari. Ducj i faserin une vore di compliments. Vigji al le dulà che a devin lis sclopis, ‘nt cjapà sù un e al disè: - cumò voi a copâ un ciert Bepi.
I domandarin cui che al jere chest Bepi.
- Un nemì – al rispuindè, - un nemì che o ai jo. Chei i faserin capî che al veve di copâ i nemîs di une certe cualitât, e no chei che i plasevin a lui.
- E ce? – al disè Vigji - Mi cjapaiso par stupit? Chest ciert Bepi al è propit di chê cualitât e di chel paîs. Cuant che o ai savût che i fasevis la vuere cuintri, o ai pensât: o ven ancje jo, cussì o pues copâ Bepi. Par chel o soi vignût. Bepi jo i lu cognòs: al è un farabut e pâr pôcs bêcs mi à fat fâ une brute figure denant di une. Son robis vieris. Se no mi crodês us conti dut tal particolâr.
Ma lôr i diserin che sì, i leve plui che ben cussì.
- Alore – al fasè Vigji – spiegaitmi dulà che al è Bepi, cussì o voi daurmân a combati.
Lôr i diserin che no lu savevin.
- No impuarte – al disè Vigji, - mi fasarai spiegâ. Prin o dopo lu cjati ben.
Chei i diserin che no si podeve, che lui al veve di fâ la vuere dulà che lu metevin lôr, e copâ cui che i capitave a tîr, di Bepi o no Bepi lôr no savevin nuie.
- Viodêt – al insisteve Vigji – bisugne propit che us conti. Percè che chel li al è propit farabut e voaltris o vês di fâi la vuere.
Ma chei altris no volevin savênt. Vigji nol rivave a dâsi padìn: - Scusait, par voaltris se us copi un nemì o se us copi un altri no isal compagn. A mi, invezit di copâ cualchidun che cun Bepi nol à nuie a ce fâ, mi splâs.
Chei altris a pierderin la pazience. Cualchidun i spiegà cetantis resons e cemût che e jere fate la vuere e che un nol podeve lâ a cirîsi il nemì che i pareve a lui.
Vigji al tirà sù il mustic. – Se al è cussì – al disè – no mi va ben.
- Cumò tu sês e cumò tu stâs! – i businarin chei.
- Avanti-march, un-duè, un-duè!- E lu mandarin a fâ la vuere. Vigji nol jere content. Al copave nemîs, cussì, tant par viodi se i capitave di copâ ancje Bepi o cualchi so parint. I devin une medaie ogni nemì che al copave ma lui nol jere content. – Se no copi Bepi – al pensave – o ai copât tante int dibant. - E i vignive il rimuars. Intant i devin medaiis su medaiis, di ducj i materiâi.
Vigji al pensave: - Cope vuê cope doman, i nemîs a calaran e e vignarà la volte di chel farabut.
Ma i nemîs si jerin rindûts prin che Vigji al ves cjatât Bepi. I vignî il rimuars par vê copât tante int dibant, e si come e jere la pâs, al metè dutis lis medaiis intun sac a al zirà ator pal paîs dai nemîs a regalâlis ai fiis e a lis feminis dai muarts.
Zirant in chê maniere i capità di cjatâ Bepi.
- Ben – al disè – miôr tart che mai - e lu copà.
E cun chê lu meterin in pereson, lu processarin par omicidi e lu picjarin su la forcje. Al procès al leve indevant dome a ripeti che lu veve fat par metisi a puest la cussience, ma nissun i abadave.
Conte misteriose... di induvinâ tai coments
voltade dal Ostîr
Etichetis: Conte Misteriose, Ostîr
Une pidade al balon, a Vilevuarbe
E par dîus di une biele iniziative e che i Contecurtârs no stan mai cu lis mans in man, us mostrìn cheste cerce de cuviertine di un libri che al vignarà presentât vinars 9 di Otubar, a 7 sot sere, li de sale des mostris a Vilevuarbe, inte suaze de sagre des masanettis.
Il libri si clame, par talian, Un calcio al pallone, ma al à ancje la version par furlan, e al è stât metût adun cul jutori de Pro-Loco Vilevuarbe, par contâ la storie de gloriose scuadre dai amatôrs di balon dal Vilevuarbe, dilunc dai Agns '80, dulà che a son nassûts e deventâts fuarts, tal balon dal Friûl di mieç.
E la version furlane e je stade metude adun dal nestri contecurtâr Nello Malisano, cuntun pocje di supervision ae grafie de bande dal Ostîr. E jessint che Nello le à un tichinin lungje, par vignî a mangjâ lis masanetis a Vilevuarbe di Palermo, al sarà propit l'Ostîr, Raffaele Serafini, a partecipâ ae presentazion.
Si che duncje, se al è un pôc che no mangjâis masanetis, e vinars di sere che e ven o sês in zone, ve chi sot il program de sagre, che no si sa mai che a capitedis a viodi ce che al à di contâus l'ostîr e a scuvierzi alc dal balon amatoriâl di timps che no son plui.
Cun di plui, il ricavât des venditis dal libri, al vignarà dât in beneficienze.
Etichetis: Events e Leturis, Gnovis, Nello Malisano, Ostîr, Raffaele Serafini
venerdì 2 ottobre 2015
Daringad
La fin dal mont e jere nunziade pe matine daspò. A siet.
- Siet e cuatri minûts- al precisà Fredo, biel che a jerin ducj sentâts di fûr, su la stradele a cjapâ il fresc. Che il cjalt, chest an, al è rivât adore e je apene passade la Sense!
Fredo al saveve simpri dut, Fredo. Par vie che Gjudite, la sô femine, e jere massarie li dal plevan e il plevan al veve television in cjase, lui, e alore...
- Eh! Fin dal mont! A contin tantis!
- No sta crodi dut ce che a ti contin!
- Fufignis! Fufignis di chês di cumò!
Milio, Checo, Rico, barbe Agnul...no i crodevin.
E lis feminis no savevin ce pensâ, ce dî, lor a levin daûr di ce che a disevin i oms.
E i fruts? Chei a zuiavin, a fasevin un davoi di cjadaldiaul. A brene vierte su la stradele e fin su la place, la sere e jere lungje e clipe e tantis robis ancjemò di dîsi, di provâ, di mostrâ.
- Planc, fruts, atents di no colâ - par scrupul di cussience, di vêiu visâts.
I fruts ur corevin daûr a lis frutis cun chê di fâlis imbesteâ. Ma, si sa ce maniere che al va il mont, magari e leve a finîle che a jerin lis frutis a imbesteâ i masclis.
Aulo, chê storie de fin dal mont, i veve jentrade di une orele e lade fûr di chê altre, biel che al pontave une frute, cuasi simpri chê, cuasi simpri Lice. Fin dal mont? Alis 7 e cuatri minûts? Ma il pai al mi clame a siet e miege! Par lâ a puartâ il lat. Il pai.
A cjase, a cene, un par di oris prime, i veve dit, lui, Aulo, al pai:
- Al à vinçût Baldini. Vuê al à vint Baldini.
Il pai al jere daûr a mastiâ une fete di salamp cu la polente frede.
- Ah. E Coppi?
- Coppi al è muart, pai.
- Ah, sì. E je vere.
Po, biel che al si jemplave il cuartin di merlot:
- Ma... ma no jerial finît il zîr d’Italie? No isal finît, benzà?
- Cui tapons, no!
- Ah. I tapons. Sul savalon.
Sul savalon. Cui tapons. Tapons di flascjis di aranciade, di bire, di bibitis, chês di cumò . Cjatâts e respâts su ator ator, mo ca, mo là. Che in cjase lor no usavin di chês robis li. Aghe e vin e vonde. Une glutade di sgnape, il pai.
E lui, Aulo, i tapons ju veve rabaltâts e ur veve metût dentri un cerclut di cjarte che parsore al veve scrit un non: Nencini, Baldini, Moser, Pambianco, Ronchini e ancje forescj, Bobè, Anchetil, Plancart, Coblè e cussì po. E ju faseve slichiâ sulis pistis che al prontave intal grum dal savalon daûr de stale, un scjck cu la ongule e di vuai mandâju fûr di strade.
Il plui brut tapon, chel dut scuintiât e macolât, i lu veve consegnât a Daringad, par vie che nol podeve gjoldilu, chel li, che, daspes, cuant lui al leve sot dal barcon viert di sar Filip par sintî di scuindon la radio che e contave des corsis, daspes, cuant che Baldini o Nencini o un altri talian al jere li li par taiâ il travuart, prin, daspes al saltave fûr chest sacrabolt di un francês al ultin metri e al vinceve lui! Antipatic!
Aulo al saveve che ancje so pari un pôc tifôs di Baldini al jere, cuant che al veve timp. E ancje Lice, chê frute che...
E alore vuê al veve vint Baldini, vitorie limpide. Prin, cence discussions.
Vere che...
Vere che ce?
Vere che a viodi cheste tape di vuê sul savalon e jere vignide ancje Lice. E che Aulo... un pôc i plaseve Lice, a Aulo, un pôc. E che alore par fâle contente...magari, cence savê, al varà sburtât un freghenin di plui il tapon di Baldini...che, po, sul savalon a plan al è facil di sburtâju ducj compagns, ma cuant che la strade si rimpine su pes montagnis, i tapons a puedin ancje sbrissâ jù e alore bisugne tornâ metiju sù e, se al cole Baldini, magari, cence savê, al po stai che i vedi fat vuadagnâ, cence savê, un par di curvis...
Su la stradele, la prime a sunâ la ritirade e jere stade agne Silvie, alore fruts, che e je ore di lâ a durmî, cumò, alo, ducj che e je ore, fruts, alo, alo alo fruts, alofruts!
Aulo al veve butât un voli sul pai che i veve confermât dome cul cjalâlu, va là, frut va a durmî che o ven ancje jo di strade.
Il trop de mularie al si veve inviât su pe vile e ogni stradelute al pierdeve un o doi tocs. Fin che a jerin restâts dome Aulo e Lice, che jê e jere propi la ultime che e jere a stâ insom dal borc.
- Mandi - i dîs Lice, ancjemò sfladade e dute ninine. I slungje parfin une bussade.
Aulo al va a cjase di corse tignintisi il smursiel ancjemò tiepit dai lavris de frute. Une soste come che al covente, sot dal figâr, po vie lui sù pes scjalis, lis preieris da pît dal jet e la ultime, chê pe mame, cuant che za al è pognet cul cjâf sul cussin. La preiere i mûr sui lavris che za lu brinche la sium, cuant che un pinsîr i poche sù: la fin dal mont!
Se, pardabon... la fin dal mont... e cui puartie il lat?... e i miei tapons?
Al sbrisse fûr dal jet e di corse vuidât dal lusôr di lune al cor jù pes scjalis. Inte spacecusine. Lì, sul sojâr dal barcon, ju à metûts in rie i siei tapons coredôrs.
- E se no ai plui di viodius?
Planc a planc, ju tocje ducj, ur cjarece il non, Baldini, Ronchini, Nencini, un par un, ducj. Scuasi une bussade fate cu la ponte dal dêt. Ancje parfin a chel antipaticon di un Daringad.
di Laurin Zuan Nardin
Etichetis: Contis, Gjenar romantic, Gjenar storic, Laurin Zuan Nardin
giovedì 1 ottobre 2015
CCaSZ - Seconde Serade
Scomencìn da la fin! Veju chi parsore i cinc personaçs che a àn scjassât la serade di Ce Contino a San Zorz, di îr, li di Villa Dora, inte schirie dai cuatri apontaments dedeâts aes Contis Curtis.
Biei nomo? A dî il vêr a somein plui cinc delincuents, di çampe a drete, Fabrizio e Franco dai In 2 rive no tocje, che insome... un al pâr un orsut di peluche masse cressût e chel altri il Bukowski de basse furlane, tal mieç al è l'ostîr de nestre Ostarie, che plui che ridi al pâ vê pene cerçât un frappè di budiesis, e plui in ca Michele dai Dret & Ledrôs (e lui nol è sigure chel dret) e ae fin Checo, che a chi al pâr un killer seriâl... Insome... Se propit un nol è interessât ae leteradure e aes contis curtis, al pues simpri vigni a viodi chescj ca, che al è come lâ al circ...
Ma vignin ae serade!
L'ostîr al à tacât come simpri a pontificâ cu la sô cariole, la cariole des contis, plene di libris e cuissà ce altri.
La cariole no dâ segnâi di stufâsi, e alore lui al va indenant a
menâle spiegâ parcè che al è biel scrivi e lei contis curtis... Ma!
In sale a son doi personaçs di gale, passâts a San Zorz par câs, e che no si son metûts dacuardi, al pâr, e che o viodês chi sot inte foto, che a discutin cul Ostîr (a jerin, al va dit, un tichinin fastidiôs).
O stin cjacarant di Michêl Pigne, un critic leterari (chel cu lis tiracjis) une vore preseât, sglonf di culture - almancul al dîs lui - che al à citât int come Poe, Buzzati, Calvino, Borges par pandi cemût che si sin dismenteâts che lis contis curtis a son stadis, tal timp, dopradis e preseadis...
Chel altri, Checo Lengaç, al è invezit un nomenât studiôs des lenghis, comprendût il furlan, e al à spiegât la sinteticitât de lenghe, che cuntune peraule sole e rive a rindi intêrs conciets. Pensait a peraulis come salustri, inniò, salacor, grim, in scjampinele, al à dit, fasint ae fin l'esempli di tamosse... induvinait voaltris ce che e je.
Prime lis curtissimis, che a rivin simpri a sbregâ cualchi ridade, o cualchi muse cui voi scocolâts.
Veju chi in chestis fotografiis i doi letôrs fis de nestre Ostarie, il rodât famei, Checo Tam, e il gnûf acuist, il Berlon, Michele Londero, from gle-mone...
E dopo vie, cu la musiche dai In 2 rive e no tocje, il duo fûr cu la cassele che nus compagne in chestis seradis... Veju chi sot, in gran forme (sintiju ca o vignît a sintîiu sabide a Cormôr Salvadi), intant che Franco, inte prime imagjine, i dîs a Fabrizio che al à una cuarde dispeade e lui la cîr su la ghitare, invezit che su la scarpe.
Ve ju chi, Ostîr che al domande: "ma parcè che la int a varès di leiti?" E lui chei i rispuint in maniere pluitos clare, (e ce saio jo! al steve disint) fasint in maniere, di no rivâ adore a vendi nancje un libri. E il riduçâ dal Berlon sul sfont al è elocuent.
E ae fin, dopo altris contis, cjoltis de Ostarie, e altre musiche, ve li, il moment clou de serade. La super anteprime di un libri che al à di vignî fûr simpri pe Kappa vu ae fin dal mês (cussì nus à sigurât la editore, che e jere in sale) ven a stâi la Divine Comedie par furlan!
O vin let cualchi toc dal Unfier, par talian e par furlan, e l'ostîr al à fat une cjacarade cun l'autôr di chest progjet grandonon, Aurelio Venuti, che al à contât alc de maniere che al à lavorât, di trop che al è stât (dîs agns, fantats!) e des dificoltâts cjatadis.
Velu chi sot, dilunc de serade, che al cjacare di prosodie e l'ostîr che al fås fente di capî.
E za che o sin us regalin ancje un tocut che o vin let îr di sere...
Io sentia d'ogne parte trarre guai,
e non vedea persona che 'l facesse;
per ch'io tutto smarrito m'arrestai.
Cred'io ch'ei credette ch'io credesse
che tante voci uscisser, tra quei bronchi
da gente che per noi si nascondesse.
Però disse 'l maestro: «Se tu tronchi
qualche fraschetta d'una d'este piante,
li pensier c'hai si faran tutti monchi».
Allor porsi la mano un poco avante,
e colsi un ramicel da un gran pruno;
e 'l tronco suo gridò: «Perché mi schiante?».
Da che fatto fu poi di sangue bruno,
ricominciò a dir: «Perché mi scerpi?
non hai tu spirto di pietade alcuno?
Uomini fummo, e or siam fatti sterpi:
ben dovrebb'esser la tua man più pia,
se state fossimo anime di serpi».
______________________________________
Pardut un lamentâsi cence pâs,
e no savevi cui che lu fasès;
alore scaturît mi fermi e o tâs.
O crôt ch’al ves crodût che jo o crodès
che lis vôs a vignissin fûr des brussis
par int che mi pareve si scuindès.
Dissal par chest il mestri: «Se tu scussis
un piçul bachetut di chestis glovis,
intun moment i tiei pinsîrs tu smussis».
O slungjai planc la man tes ramis gnovis,
int crevai une piçule da un prun;
e il grant tronc al zigà: «Ce tu mi sglovis?».
Daspò che il sanc si colorà di brun,
di gnûf al fevelà: «Ce tu mi stiernis?
Tu spirit di pietât no âstu nissun?
Umign o jerin, e mo sterps eternis;
tu vâs sigûr cun plui pietose man,
se spirits di madracs chenti tu cernis».
Maraveose, nomo? A nô che o vin let alc di plui, pardabon nus è parût di sì!
Ve chi, ancje un articul su Ilfriuliveneziagiulia di cualchidun che al capît che lis seradis a son metudis in maniere scherzose ma no son stupidis,
E un biel articul chi sot, jessût su il Friuli (fracait par ingrandî(:
Insome, biele serade! Dentri a son stadis letis ancje contis di Durrenmatt e di Calvino, voltadis par furlan, o vin sintût cjançons come Nuie, Ingomeâsi e Manzin stomp, e fra une leture e chê altre, si è spiegât ce che al è il nuclei naratîf di une storie...
Nol vanze che ringraciâ chei che son vignûts, e Marina pes fotografiis. E par lassâus cuntune ridade, cjalait cheste foto... dulà che al è stât evidenziât un particolâr... Insome, la cjamese di fuarce cui la puarte la prossime volte?
Ve chi, ancje un articul su Ilfriuliveneziagiulia di cualchidun che al capît che lis seradis a son metudis in maniere scherzose ma no son stupidis,
E un biel articul chi sot, jessût su il Friuli (fracait par ingrandî(:
Etichetis: Berlon, Checo Tam, Events e Leturis, Famei, Gnovis, In 2 rive no tocje, Michele Londero, Ostîr
Iscriviti a: Coments al post (Atom)


text:
Milan
Milan (lombart ocidentâl Milan, orientâl Milà, talian Milano) e je la citât plui grande de Italie dal nord, logade inte plane de Lombardie, la regjon plui popolose e ricje dal nord. La citât e à cirche 1.347.036 abitants (2016), ma la popolazion de intire aree urbane (La grande Milano) e je cirche di 4.280.820 personis (stime dal 2006). I siei abitants si clamin milanês, ma spes si dopre ancje la peraule meneghin, de mascare dal carnevâl Meneghino, o ambrosians, di Sant Ambrôs, patron de citât (fieste ai 7 di Dicembar).
Par un grum di secui, il non di Milan al è stât Mailand, che al è ancjemò vuê il non par todesc; al ven fûr dal celtic Medelhan (ven a stâi "tal mieç de plane") che al devente Mediolanum pai Romans.
La citât e je famose pe mode (e je sêt di diviersis ditis impuartantis dal setôr e di sfiladis une vore seguidis), pes spesis (in particolâr in Via Montenapoleone) e al è un grues centri finanziari, dulà che si cjate la uniche borse taliane; a Milan e àn la sêt un bon numar di gjornâi talians.
I monuments plui famôs di Milan a son il Domo in stîl gotic, il cjiscjel sforzesc, il teatri de Scale, la glesie di Sante Marie da lis Graziis (dulà che si pues viodi "La ultime cene" di Lenart da Vinci).


text:
Lis
elezions politichis dai 20 di Dicembar intal stât spagnûl a àn
metût fin al bipartitisim che si veve formât dopo de colade dal
franchisim e a àn produsût un fruçonament dal vôt che al rint
dificil formâ un guvier. Cul 28,72% dai vôts il PP al reste la
formazion plui votade e al rive a otignî 123 elets; daûr a rivin il
PSOE cul 22.01% dai consens e 90 deputâts, Podemos
cul 20,66% dai vôts e 69 elets, e Ciudadanos cul 13,93% des
preferencis e 40 elets. Par chel che al rivuarde i partîts
espression di nazionalitâts minorizadis , i risultâts plui
significatîfs a rivin de Catalogne là che lis dôs formazions
leadis al indipendentisim catalan, ven a dî ERC e Democràcia
i Llibertat, a àn otignût i prins 9
deputâts e i seconts 8. Al è di segnalâ po che Podemos si è
presentât in diviersis comunitâts autonomis tant che sogjet di
riferiment par une part dal vôt nazionalitari: al è il câs de
Catalogne cul non di En Comú Podem
e cun 12 elets; dal Paîs Valenzian cu la coalizion Podem-Compromís
e 9 deputâts; de Galizie come En Marea
(Podemos-A
Nova-EU) cun 6 elets. Par chel che al
rivuarde la Comunitât Autonome Basche i nazionaliscj moderâts dal
PNV a àn otignût 6 deputâts e i indipendentiscj di EH
Bildu 2.
Font:
El País, 21/12/15; Naiz:, 21/12/15; VilaWeb, 21/12/15


text:
Radio head, come Madonna e altris, e an decidût di no lavorâ plui cun lis cjasis di edizion ma di vendi i lôrs discos diretamenti su internet magari fasint une dite di distribuzion personâl.
Secont i prins calcui, i Radio head e varessin guadagnât di plui fasint scjariâ i lôrs tocs par 4 a 5 euros in dôs setemanis che in tun an passant par une cjase di edizion che impon un prêsit sui 11 o 12 euros. Le societât a cambie. Ancjemó un pôc e i artiscj e fasaran come i programmatôrs cuant ch'a tu vâs sul lôr sito e tu cjatis il baton dal Download. Là a tu daunlodis, e daspó, ogni vôlte ch'a tu lu viergis sul to PC al cji rive l'invît:
Donate, donate, donate...
Come ch'o ai simpri vude le manie di no fâ come chei âltris, jo o fasarai part dai sciors di spirit o mones di nassite e cuant ch'o vignarês da me us darai 5 euros. ju volêso subite?
Senó, tant ch'o spietais di savê se si o no o volês ch'o us pâi dut in tun colp ae fin dal mês ducj i tocs dounlodâts, lait a sintî cheste biele more furlane. Si, al é ancjemó dome gratuît e no si vuadagne nujâltri che le sô vosute di agnul che cualchi vôlte a nus fâs l'effiet crawnberry ma che par furlan al é simpri di plui che in nissun âltri luc.
17 gen 2008
Maichel Otty ;-)
5 commenti:
- ILfurlanist ha detto...
-
ok, ma dopo par metile sul iPod dulà vadio? :-D
- 17 gennaio 2008 17:00
- Jaio ha detto...
-
Tal ièt:-)
- 17 gennaio 2008 20:16
- ILfurlanist ha detto...
-
a li "si metilu". Tu sês il solit iPote
- 18 gennaio 2008 11:44
- Jaio ha detto...
-
Nue di fâ, o ai fat masse astinenze da zovint:-)
- 18 gennaio 2008 12:11
-
-
:-)
Mandi!
C.
- 18 gennaio 2008 20:59


text:
Sul calendari, i dîs a erin scrits in grant cun ducj i nons dai sants e se le maestre a dismenteave di fâlu, o lavi a tirâ vie il sfueùt dal dí prime par viodi le foto ch'a in d'ere.
I dîs e passavin lents e noiôs ma no avonde parcé che lis setemanis, i mês e i agns a son passâts cussí svuelts ch'al mi somee íar. Jê e jó o sin simpri restâts amîs. E faseve part dai miei insiumps ancje so eri inamorât de maestre. A mi consolave cuant ch'o vevi une brute pagjele, a mi dave sperance cuant ch'o vevi un esam , mi ispirave cuant ch'o vevi voe di meraveâ le maestre cun tun disegn o cun tun penso e a mi perdonave cuant che plen di noie o scjampavi cun lis mans in tes bûsis des mês sachetis...A mi judave a passâ il timp.
.Sôre de puarte de entrade de scuele Ippolito Nievo, come tal latin dal medio evo, a vevin scrit la U di scuola come une V e jo o i disevi simpri a ducj:
- Cjale, e an scrit scvola. Ce mones!
Jê a no mi rispuindeve, dutcâs o no m'impensi e forsit par chel i prins scaraboçs iu ai fats cun jê. A someave simpri cussí calme e serene ch'o le vevi tolete come model privât e le disegnavi e le pituravi in dutis lis maniêris: cun tun cjapiel, zence cjapiel, cun tun vêl, zence vêl, sentade, impíns, ponete, prime simpri vistide e dopo simpri nude. Cul passâ dal timp, ognun al ere lât pe sô strade ma o vevi savût che da l'Italie a ere lade a finî in France cun so pâri e par vie di un esamp o vevi decidût di lâ a viodile a Parigji. O vevin apontament al Louvre as dîs di buinore.
- Ce emozion di viodile lí in cjar e in vuès devant di me, o pensavi.
Come Goethe entrat a Rome al veve dite che Rome a varès stade sô, jó o mi disevi che finalmenti jê a sarès stade mê.
A someave ch'a fos contente di viodimi ma cualchi moment a mi faseve dubitâ. Le sô dolceze ch'a veve in tai vôi cualchi vôlte a mi someave ironiche.
- Cuissà, forsit a ere sposade e no voleve ch'o lu savès? O mi disevi.
Lâ al Louvre a nol coste plui che lâ al cine e po lí cun jê o eri contentissim.
Al ere come un viaç in aereo indulà che lis nûls a erin cussí bielis e cîl cussí blù che jó o paiarès il biliet ancje zence fâ il viaç. Baste sei dentri l'aereo cualchi minût. Al Louvre, dut al é deventât plui clâr. Finît di fantasmâ, finîts i dubits. No sai s'a ere la fin di un insiump o la fin d'une ossesion ma cumò le sô musute a la Kidman le varès mitude volentîr in tun cuâdri a la Vermêr.
Par un esamp, a le academie, o eri zà vignût cualchi dí prime par fâ lis cjartis par entrâ al Louvre come copist. Baste vê une racomandazion da un copist zà iscrit, un certificât de tô scuele, une atestazion de tô ambasciade e cuant che il conservatôr al cji dà il so OK a tu cji presentis cui colôrs e i pinei e une tele che a di sei 5cm plui piçule o minimo 5cm plui grande che l'origjinâl senó a no cji lassin entrâ. Se invesit a tu âs capît ch'al nol bisugne fâ scherzos, a tu sês iscrit par dute le tô vite e tratât cun rispiet. Un guardian al ven cun te, al cji puarte un cavalet e un tapêt par meti par tiare e tu puès lavorâ in pâs.
Prime de vuere, al mi diseve un vecjo copist dongje di me, lis buinis copiis a erin paiadis secont il numar di biliets da mil ch'a tu podevis meti parsôre un tacât di chel âltri ma a si ere une cincuantine di copiscj a entrâ ogni di...
Cumó, o eri li di besôl come lui. Cuissà tropis copiis ch'al veve zà piturât...No savevi chê dai 5cm e no savevi nancje ch'al bisugnave entrâ cun tune tele blancje e le mê copie o le vevi zà ben scomençade a cjase. Par furtune che il guardian ch'al mi veve racomandât o eri rivât a cjatâlu. Al faseve il so pisolin tranquil in te sale de Venere di Milo e al mi veve dite subite:
- Nol fâs nuie, va vie a la Samaritaine, compre un tele e une scjatule di puntinis e tu le mets parsôre. Pai 5 cm, o disarai ch'a no tu lu savevis e ch'a tu vens dal estero...Ma ce volêso copiâ? E prime di entrâ, al mi veve mitût il stamp dal Louvre daûr de tele come sa nol vès plui nissune impuartance e o eri lí in front di jê cun lui in bande.
- Elle est belle, n'est-pas? al mi diseve cjalantmi ironic. Tal tacuin, o vevi ancjemó le foto pleade in cuatri. A no veve cambiât nancje une cee. O massedavi un tic dut tai miei ricuarts. Le maestre, jê, i miei insiumps a si soreponevin un cun l'âltri.
-Vous ne pouvez pas copier la Joconde. Al mi veve dite prime di entrâ. O scuignivi duncje copîâ alcaltri. Infat, ator di jê, al scomençave a circolâ tante di chê int ch'o mi sintivi imbarazât.
- Venez Monsieur. Par ici.
Une ultime cjalade al gno amôr d'infanzie e o lavi viers la Dentelliere di Vermer cul guardian.
Le foto dal calendari le ai dade al guardian cun vincj francs di ringraziaments. Come s'al mi vês udât a sveâmi o a guarî da un tic niervôs. Lant fûr o ai comprât un'âltri calendari che forsit une dí a m'ispirarà un'altre storie.
Rendez-vous a doman:-)


text:
Stât francês: i candidâts ae presidence e lis lenghis minoritariis
Cul svicinâsi des elezions presidenziâls intal stât francês un trop di ativiscj impegnâts inte difese e inte promozions des lenghis minoritariis e des varietâts linguistichis dal teritori a àn inviât une gnove iniziative che e à non “Pat des lenghis” e che dutis lis informazions in proposit si puedin cjatâ sul sît Internet pactedeslangues.com . Se l’obietîf finâl de campagne al è chel di rivâ a di une France che e ricognossi ad in plen la sô diviersitât linguistiche e là che si puedin doprâ in maniere paritarie, dongje dal francês, ancje lis lenghis regjonâls, intal sît si puedin bielzà viodi chês che a son lis opinions dai diviers candidâts su chest argoment. Par esempli, la candidade socialiste Ségolène Royal, il centrist François Bayrou e il vert Dominic Voynet a àn ducj declarât che a intindin poiâ la promozion des lenghis regjonâls e che si impegnin a lavorâ par che la France e ratifichi la Cjarte europeane pes lenghis regjonâls o minoritariis. Se si cjale a diestre, Nikolas Sarkozy, che tai sondaçs al svole adalt, al fevele di dâ une poie pal lôr insegnament, ma al dîs a clâr di jessi cuintri de ratifiche de Cjarte europeane pes lenghis. Plui a diestre, i candidâts Jean Marie le Pen e Philippe de Villiers, no àn nancje frontât l’argoment. I doi candidâts comuniscj Olivier Besancenot e Marie George Buffet a àn declarât di jessi a pro dal svilup des lenghis minoritariis in ducj i cantins de societât. Jose Bové, une vore cognossût pal so impegn cuintri de globalizazion, al à dite di jessi favorevul a modificâ la Costituzion francese par permeti la ratifiche de Cjarte europeane des lenghis e di jessi dacuardi cul jutori public pes scuelis che a puartin indenant l’insegnament a imersion di une lenghe minoritarie tant che lis Diwan, lis Calandretas e lis Ikastolak. Dut câs, tra i trê candidâts che a cjatin plui simpatie tra l’eletorât francês, ven a dî Nikolas Sarkozy, Ségolène Royal e François Bayrou, chel plui convint te poie des lenghis minoritariis al è propit chest ultin, che si à dite a pro de modifiche de Costituzion, de ratifiche de Cjarte europeane des lenghis e dal svilup di une politiche di valorizazion des lenghis regjonâls a tacâ de scuele e dai mieçs di comunicazion.
Bretagne: in place pes scuelis Diwan
A jerin plui di 5 mil lis personis che sabide ai 31 di Març si son dadis dongje in Bretagne, a Lorient, par protestâ pe mancjance di risorsis pes Diwan, lis scuelis bretonis a imersion. Lis personis che a àn manifestât, si domandin parcè che chestis scuelis no vegnin parificadis a chês publichis e finanziadis dal stât. Cun di fat, a spieghin, i gjenitôrs che a vuelin pai lôr fîs une istruzion in lenghe bretone, dongje di paiâ lis tassis pe scuele publiche, a àn po di paiâ ancje par mandâ i fruts tes Diwan, che a van indenant dome cui finanziaments privâts. Inmò tal 2001, il ministri pe educazion Jack Lang al jere intervignût par che lis scuelis bretonis a fossin finanziadis dal public, ma il proviodiment al è stât blocât dal Consei di Stât. E la situazion, invezit di lâ in miôr, e riscje di lâ simpri in piês.
Bretagne: prodots Microsoft par breton
L’Ofis ar Brezhoneg, ven a dî l’Ufici pe lenghe bretone, al à sotscrit un acuardi cu la Microsoft di maniere di meti a disposizion dai citadins ancje la version par breton dai prodots principâi de multinazionâl americane.
Paîs Catalans: volontaris pe lenghe tes Baleârs
La organizazion “Obra Cultural Balear” e à metût sù la Agjenzie dal Volontariât Linguistic, ven a dî un ent là che a puedin partecipâ ducj chei che a vuelin dâ une man a slargjâ l’ûs sociâl de lenghe catalane. Ta chestis zornadis la iniziative e je stade presentade ancje ae presidente dal Consei di Maiorca, Maria Antònia Munar. I prins grups di volontaris, cun di fat, a tacaran a lavorâ soredut tai cuartîrs de citât di Palma di Maiorca e tes zonis costieris li dongje. Un dai prins obietîfs de Agjenzie – al à spiegât il president de “Obra Cultural Balear”, Jaume Mateu – e je chê di tirâ dongje un miâr di volontaris che a puedin sensibilizâ al ûs dal catalan ancje setôrs gnûfs de societât.
Sahara Ocidentâl: ae ONU propueste dal Polisario
Il president de Republiche Arabe Saharawi Democratiche e segretari gjenerâl dal Front Polisario, che al rapresente lis popolazions saharawi, al à fat savê che e je stade metude adun une gnove propueste di risoluzion dal conflit che, daûr des risoluzions de Assemblee gjenerâl e dal Consei di sigurece de ONU, i permeti al popul saharawi di esercitâ il so dirit di autodeterminazion par mieç di un referendum libar e regolâr. Il test, che al presente ancje la disponibilitât a di une cooperazion cul Maroc, stât che al ocupe cu la fuarce il Sahara ocidentâl, al è stât consegnât cualchi zornade indaûr al segretari gjenerâl de ONU, Ban Ki Moon. In rispueste a cheste iniziative, il Maroc al à presentât ancje lui al segretari ONU une propueste che e previôt dome une forme lizere di autonomie pal Sahara Ocidentâl. La propueste, dut câs, e à za vût il parê contrari dal Front Polisario che al à dite che la soluzion de cuestion no pues passâ pe autonomie, ma dome pal dirit ae decision libare dal popul saharawi. O ricuardìn che, il regjim marochin, daspò di plui di 30 agns di ocupazion ilegâl di cheste tiere al va dilunc a perseguitâ no dome i militants saharawi che a vivin intai teritoris ocupâts, ma ancje il rest de popolazion native. Juste l’an passât si vevin vûts moments di repression une vore violente tes citâts saharawi plui impuartantis, cun agressions, arescj arbitraris, torturis e sparizion di diviers citadins saharawi.


text:
Il ministri nordirlandês pai traspuarts,
Danny Kennedy, al à decidût che no saran metûts fûr segnâi stradâi bilengâi che
a sedin scrits, in plui che par inglês, ancje par irlandês o par scots, o sei
la varietât linguistiche fevelade in Scozie e in ciertis parts de Irlande dal
Nord. Su la cuistion e jere stade inviade ancje une consultazion publiche, là
che i doi tierçs di chei che a vevin rispuindût si vevin declarâts dacuardi cul
ûs dai segnâi bilengâi. Chel istès, Kennedy al à decidût di blocâ la iniziative
sei par vie dai coscj, ancje se nol à volût fâ savê trop che e sarès costade la
operazion, sei par altris resons che nol à specificât. Il suspiet al è che daûr
di cheste decision a sedin ancjemò i prejudizis cuintri dal irlandês puartâts
indenant di cetancj membris dai partîts unioniscj. Cun di fat Danny Kennedy, in
plui di partignî al Ulster Unionist Party, al è ancje un membri dal Ordin di
Orange, che par agns al è stât protagonist des politichis setariis in Irlande
dal Nord.
Font: BBC, 30/03/12


text:
Intes elezions dai 12 di Jugn cuasi il 35% dai slovacs al à dât il so vôt al partît socialdemocratic Smer che al à otignût 62 dai 150 puescj dal Parlament di Bratislava. Une vore divierse, invezit, la situazion par chei altris doi partîts che inte legjislature stade a formavin la coalizion di guvier. Cun di fat, il Moviment par une Slovachie Democratiche (HZDS) nol à rivât a passâ il soiâr dal 5% che al permet di jessi rapresentâts in Parlament e i ultranazionaliscj dal SNS (Partît Nazionâl Slovac) lu àn passât par un friç e a àn vût dome 9 elets: masse pôc par rivâ a meti adun une maiorance parlamentâr. I trê partîts di centri diestre rapresentâts in Parlament – la Union Cristiane e Democratiche Slovache (SDKÚ) cun 28 elets, Libertât e Solidarietât (SaS) cun 22, e il Moviment Democratic Cristian (KDH) cun 15 – a vevin za fat savê ae vilie des elezions che no si saressin aleâts cul Smer. La clâf dal gnûf guvier slovac e je cussì intes mans dal moviment Most – Híd nassût l’an passât di une division dentri dal SMK – MKP, il Partît de Coalizion Ongjarese. Cun di fat, se il SMK – MKP, cul 4,33% des preferencis, al è restât fûr dal Parlament, Most – Híd al à cjapât il 8,12% dai vôts e 14 parlamentârs. Most – Híd, che al vûl dî “puint” par slovac e par ongjarês, si propon di meti adun lis dôs comunitâts inte prospetive di un paîs multietnic, multiculturâl e multilinguistic. Il gnûf partît de minorance ongjarese al à, duncje, i numars par decidi cui che al à di guviernâ la Slovachie e al à sielzût di formâ une coalizion di guvier alternative cui partîts di centri diestre. I risultâts eletorâi a àn mandât in bestie la dirigjence dal Partît Nazionâl Slovac che, a bote cjalde, e à declarât che si trate di “une brute sconfite pe Slovachie” che cumò e sarà guviernade di “ongjarês e omosessuâi”.
Font: Rozhlas, 16-17/06/10; The Slovak Spectator, 13-15/06/10; Món Divers, 14/06/10


text:
I
citadins dal principât di Catalogne a àn di gnûf la pussibilitât
di viodi IB3, la television publiche par catalan des Baleârs.
Ancjemò intal 2009 il guvier de Catalogne e chel des isulis a vevin
sotscrit un acuardi di reciprocitât des emissions televisivis
publichis cun chê di creâ un spazi comun televisîf par catalan, ma
il mudament des tecnologjiis di difusion dal segnâl e dai ecuilibris
politics a vevin puartât a fermâ la condivision des emissions intal
Novembar dal 2012 in Catalogne e intal Març dal 2015 intes Baleârs.
La situazion e je però tornade a cambiâ e, dopo che intal Dicembar
stât la television publiche catalane (TV3.cat, 3/24 e Super 3/33) e
je tornade disponibile pai citadins des isulis, cumò a son tornadis
ancje pai catalans lis emissions di IB3.
Font:
Vila Web,
15/04/16


text:
3.51 dopo miezegnot. O vevi di finî di viodi un film, parcè che si sa, in cheste nazion i films biei ju mostrin simpri cuant che nissun ju pues viodi. E ancje se al scomence une ore dopo par vie di stupidis discussions politichis, ce cambie? Purpûr, la citât no duar mai. Pe strade al è simpri cualchidun ch'al passe, e ju invidi ogni tant, parcè che guidâ vie pe gnot e je une des robis plui bielis di chest mont. Pecjât che chest continent al è masse piçul, si scugne là di chê altre bande dal Atlantic par gjoldi un pôc, come tancj sunadôrs a insegnin. Un dai miei insiumps al è chel di fâ un biel coast to coast
di ovest fintremai a est. Cuissà mai se che nus riservarà il futûr. 3.57, e je propi ore di lâ a durmî un ninin...


text:
dimecres, d’abril 05, 2006
Parcè chist puest? Why this kind of stuff?
Parcè scrivio ca... no lu sai... forsit parcè che ducj a'nd àn un blog e io mi sintivi tajât fûr. Ma dato che soi timit, jo no vuei spiegâ robis, o informâ, e par chest al è ancje inte marilenghe. Ma ancje parcè che mi plâs propit tant fevelâlu, scrivilu o leilu, su Internet al è masse pôc, e magari chês cuatri rîs ca puedin judâ. Pò cussì la audience e je di sigûr plui basse che se o scrivès par talian o piês par inglês, e e je mancul int che mi podarà cjoli in zîr. Duncje chest al sarà un diari, scrit par furlan vonde just (plui de medie almancul), ancje se il furlan che o feveli al è vonde diviars par cui no simpri la grafie o lis peraulis a son chês justis... ma jo par cumò mi contenti
Zontât di Andri a lis 12:10
Subscriure's a: Comentaris del missatge (Atom)